text:
Isahluko 4: Iphalamende (42–82)
42. Ukwakheka kwePhalamende
- IPhalamende lakhiwe –
- isiGungu sikaZwelonke; kanye
- noMkhandlu kaZwelonke weziFundazwe.
- IsiGungu sikaZwelonke kanye noMkhandlu kaZwelonke weziFundazwe kokubili kubamba iqhaza ekushayweni kwemithetho ngendlela ebekwe kuMthethosisekelo.
- IsiGungu sikaZwelonke sikhethelwe ukuba simele abantu kanye nokuqinisekisa ukuphatha kwabantu ngaphansi koMthethosisekelo. Lokhu sikwenza ngokukhetha uMongameli, ngokuhlinzeka ngesithangamu sikazwelonke esicwaningwa izingqinamba zomphakathi, ngokushaya imithetho nangokuhlolisisa nokuqapha okwenziwa ngabaphethe.
- UMkhandlu kaZwelonke weziFundazwe umele izifundazwe ukuze uqinisekise ukuthi izidingo zezifundazwe ziyaqikelelwa emkhakheni kahulumeni kazwelonke. Lokhu ukwenza ikakhulukazi ngokubamba iqhaza ekushayweni kwemithetho kazwelonke nangokuhlinzeka ngesithangamu sikazwelonke sokucwaningwa kwezingqinamba ezithinta izifundazwe emphakathini.
- UMongameli angabizela iPhalamende emhlanganweni ongajwayelekile noma ngasiphi isikhathi ukuze lenze umsebenzi okhethekile.
- Indawo yokuhlala kwePhalamende iseKapa, kodwa umthetho wePhalamende oshaywe ngokulandela isigaba sama 76(1) nesesi (5), unganquma ukuthi indawo yokuhlala iPhalamende ibe kwenye indawo.
43. Igunya lokushaya imithetho eRiphabhuliki
- ERiphabhuliki igunya lokushaya imithetho –
- lomkhakha kahulumeni kazwelonke linikezwe iPhalamende, njengoba kushiwo esigabeni sama 44;
- lomkhakha kahulumeni wezifundazwe linikezwe izishayamthetho zezifundazwe njengoba kushiwo esigabeni se 104; futhi
- elomkhakha kahulumeni wendawo linikezwe imiKhandlu yoMasipala, njengoba kushiwo esigabeni se 156.
44. Igunya lokushaya imithetho kazwelonke
- Igunya lokushaya imithetho kazwelonke njengoba linikezwe iPhalamende
–
- libeka amandla phezu kwesiGungu sikaZwelonke –
- okuchibiyela uMthethosisekelo;
- okubeka imithetho mayelana nanoma yiluphi udaba, kumbandakanya udaba olusengxenyeni yokwenziwayo okusohlwini lweSheduli yesi-4, kodwa kungambandakanywa, ngokusebenzisa isigatshana sesi-(2), udaba olusohlwini lweSheduli yesi- 5; kanye
- nawokudlulisela noma yimaphi amandla awo okushaya umthetho, ngaphandle kwamandla okuguqula uMthethosisekelo, kunoma iyiphi inhlangano yesishayamthetho ekomunye umkhakha kahulumeni; futhi
- libeka amandla phezu koMkhandlu kaZwelonke weziFundazwe -
- okubamba iqhaza ekuchibiyeleni uMthethosisekelo, ngokwesigaba sama 74;
- okushaya umthetho ngokwesigaba sama 76, omayelana nanoma yiluphi udaba olusengxenyeni yokwenziwayo ohlwini lukaSheduli yesi 4, kanye nangolunye udaba oludingwa ukuthi lubekwe nguMthethosisekelo ngokwesigaba sama 76; kanye
- nawokucwaninga, ngokwesigaba sama 75, omunye umthetho oshaywe isiGungu sikaZwelonke.
- IPhalamende lingangenelela, ngokuthi lishaye umthetho ngokuhambisana nesigaba sama 76(1), mayelana nodaba olungena ngaphansi kwengxenye yokusebenza olufakwe ohlwini lweSheduli yesi 5, uma udingeka –
- ukugcina ukuphepha kwezwe;
- ukugcina ubumbano kwezomnotho;
- ukugcina amazinga asemqoka kazwelonke;
- ukusungula amazinga okungafanele ehliswe okunikezela ngezidingo; noma
- ukunqanda isenzo esingafanele esithathwa yisifundazwe esingakhinyabeza izintshisekelo zesinye isifundazwe noma zezwe ngokuphelele.
- Imithetho emayelana nodaba oludingeka ngendlela eyamukelekayo, noma olungumphumela wokunye okubalulekile, ukuze kusetshenziswe ngempumelelo amagunya amayelana nanoma yiluphi udaba olusohlwini lweSheduli yesi 4, iyimithetho emayelana nodaba olusohlwini lweSheduli yesi 4.
- Lapho lisebenzisa igunya lalo lokushaya imithetho, iPhalamende libekelwe imigomo nguMthethosisekelo kuphela, futhi kufanele lisebenze ngokulandela uMthethosisekelo, nangaphakathi kwemikhawulo yoMthethosisekelo.
45. Imitheshwana nezinqumo ezihlanganyelwe namakomiti ahlanganyelwe
- IsiGungu sikaZwelonke noMkhandlu kaZwelonke weziFundazwe kufanele zisungule ikomiti elihlanganyelwe lemithetho elizokwenza imitheshwana nezinqumo mayelana nokwenziwa ngokuhlanganyela kwesiGungu noMkhandlu, kumbandakanya imitheshwana nezinqumo –
- zokumiswa kwezinqubo ezilandelwayo zokugqugquzela uhlelo lokushaya imithetho, kumbandakanya ukubeka imikhawulo yesikhathi sokuqeda isinyathelo esithile ohlelweni;
- zokumiswa kwamakomiti ahlanganyelwe akhiwe ngabamele imikhakha
yomibili yePhalamende, isiGugungu kanye noMkhandlu, ukuze acwaninge
futhi ethule imibiko ngemiThethosivivinywa ehlongozwa esigabeni sama
74 nesama 75 esidluliselwe kulawo makomiti;
- zokumiswa kwekomiti elihlanganyelwe elizobukeza uMthethosisekelo
okungenani njalo ngonyaka; kanye
- nezokulawula umsebenzi –
- wekomiti elihlangenyelwe lemitheshwana;
- weKomiti labaLamuli;
- wekomiti elibukeza uMthethosisekelo; kanye
- nowanoma yimaphi amakomiti ahlanganyelwe asungulwe
ngokwendima (b).
- Amalungu eKhabhinethi, amalungu esiGungu sikaZwelonke kanye nezithunywa zoMkhandlu kaZwelonke weziFundazwe anelungelo nokuvikeleka okufanayo ngaphambi kwekomiti elihlanganyelwe lesiGungu noMkhandlu njengoba benalo ngaphambi kwesiGungu noma uMkhandlu.
IsiGungu sikaZwelonke
46. Ukwakheka nokukhethwa
- IsiGungu sikaZwelonke sakhiwe yinani labesifazane nabesilisa elingekho ngaphansi kwama 350 nelingekho ngaphezulu kwama 400 abakhethwe njengamalungu ngokohlelo lokhetho –
- olubekwe ngumthetho kazwelonke;
- olwakhelwe phezu kohlu lukazwelonke lwabavoti;
- oluhlinzekela ukuthi iminyaka yobudala yokuvota ingabi ngaphansi kweyi-18; kanye
- noluba nomphumela, ngokubanzi, wokumelwa ngokwamanani amavoti atholiwe.
-
Umthetho wePhalamende kumele uhlinzeke ngendlela yokuthola inani lamalungu esiGungu sikaZwelonke.
[Isigatshana soku (1) esichitshiyelwe yisigaba soku 1 soMthetho Weshumi oChibiyela uMthethosisekelo wezi-2003 kanye nesigaba soku 1 soMthetho Weshumi Nanhlanu oChibiyela uMthethosisekelo wezi 2008.]
47. Ubulungu
- Zonke izakhamuzi ezivunyelwe ukuvotela amalungu esiGungu sikaZwelonke zingaba amalungu esiGungu ngaphandle –
- kwanoma ngubani oqashiwe, noma osebenzela umbuso, futhi
okhokhelwayo ngalokho kuqashwa noma umsebenzi, ngaphandle –
- kukaMongameli, iPhini likaMongameli, oNgqongqoshe namaPhini
oNgqongqoshe; kanye
- nabanye abasezikhundleni imisebenzi yabo ehambisana nemisebenzi
yelungu lesiGungu, futhi okushiwo ngumthetho kazwelonke ukuthi
iyahambisana naleyo misebenzi;
- kwabayizithunywa ngokugcwele kuMkhandlu kaZwelonke weziFundazwe,
noma abangamalungu esishayamthetho sesifundazwe noma oMkhandlu
kaMasipala;
- kwasebehlulwe yizikweletu abangasenakubuyiselwa amalungelo abo;
- noma ngubani omenyezelwe inkantolo yaseRiphabhuliki ukuthi
akaphilile kahle engqondweni; noma
- noma ngubani okwathi emuva kokuthi lesi sigaba siqale ukusebenza,
watholwa enecala wagwetshwa isikhathi esingaphezulu kwezinyanga
eziyi 12 ejele ngaphandle kokunikezwa ithuba lokuhlawuliswa imali,
lapha eRiphabhuliki noma ngaphandle kweRiphabhuliki uma isenzo
esiyicala sasingaba yicala eRiphabhuliki; kodwa, akekho umuntu oyothathwa ngokuthi ugwetshiwe kuze kube kuthathwe isinqumo maqondana nokulahlwa kwakhe icala noma kuze kukhishwe isigwebo, noma kube sekuphele isikhathi sokwedlulisa icala. Isithiyo ngaphansi kwale ndima siphela eminyakeni emihlanu ngemuva kokuqedwa kwesigwebo.
- Umuntu ongavunyelwe ukuba yilungu lesiGungu sikaZwelonke ngokusho kwezigatshana soku (1)(a) noma u (b)angalumela ukhetho lesiGungu, uma kuhambisana nemikhawulo noma imibandela emiswe ngumthetho kazwelonke.
- Umuntu ulahlekelwa wubulungu besiGungu sikaZwelonke uma lowo muntu –
- eyeka ukuba ngumuntu ovunyelwe; noma
- engekho esiGungwini ngaphandle kwemvume kulezo zimo lapho
imitheshwana nezinqumo zisho khona ukuthi ulahlekelwa ubulungu.
- eyeka ukuba yilungu lenhlangano emkhethile ukuba abe
yilungu lesiGungu.
[Isigatshana sesi (3) siguqulwe ngesigaba sesi-2 soMthetho weShumi oChibiyela uMthethosisekelo wezi-2008.]
- Izikhala zomsebenzi esiGungwini sikaZwelonke kumele zigcwaliswe ngokulandela umthetho kazwelonke.
48. Isifungo noma ukuvuma ukuzibophezela
Ngaphambi kokuba amalungu esiGungu sikaZwelonke aqale ukwenza imisebenzi yawo esiGungwini, kufanele afunge noma ethembise ukwethembeka kuRiphabhuliki kanye nokuthobela uMthethosisekelo, ngokulandela iSheduli yesi 2.
49. Isikhathi esihlalwa isiGungu sikaZwelonke
- IsiGungu sikaZwelonke sikhethelwa isikhathi esiyiminyaka emihlanu.
-
Uma isiGungu sikaZwelonke sihlakazwe ngokwesigaba sama 50, noma lapho sesiphelelwa yisikhathi saso, uMongameli, kufanele ahlele futhi abeke nezinsuku zokhetho ngesimemezelo esishicilelwe, okufanele senziwe zingakapheli izinyanga ezingama 90 ukusuka osukwini okwahlakazwa ngalo noma okwaphela ngalo isikhathi saso. Isimemezelo esihlela futhi sibeka izinsuku zokhetho singahle sikhishwe ngaphambili noma ngemuva kokuphela kwesikhathi sesiGungu sikaZwelonke.
[Isigatshana sesi (2) indawo yaso ithathwe yisigaba soku 1 soMthetho
Wesihlanu oChibiyela uMthethosisekelo we 1999.]
- Uma umphumela wokhetho lwesiGungu sikaZwelonke ungamenyezelwanga kungakapheli isikhathi esibekwe ngokwesigaba se 190, noma uma ukhetho luchithwe yinkantolo, uMongameli, kufanele ahlele futhi abeke nezinsuku zolunye ukhetho ngesimemezelo esishicilelwe, okufanele lwenziwe zingakapheli izinsuku ezingama 90 zokuphela kwaleso sikhathi noma ukusuka ngelanga ukhetho olwachithwa ngalo.
- IsiGungu Sikazwelonke siyaqhubeka nokuba namandla okusebenza ukusuka esikhathini ohlakazwe ngaso noma ophelelwe ngaso yisikhathi, kuze kube yilanga elingaphambi kwelanga lokuqala lokuvotela isiGungu esilandelayo.
50. Ukuhlakazwa kwesiGungu sikaZwelonke ngaphambi kokuphela kwesikhathi sawo
- UMongameli kufanele asihlakaze isiGungu sikaZwelonke uma –
- IsiGungu sikaZwelonke sithathe isinqumo sokuhlakazeka esesekwe yiningi lamalungu aso; futhi
- sekwedlule iminyaka emithathu selokhu kwakhethwa isiGungu.
- IBamba likaMongameli kufanele lisihlakaze isiGungu sikaZwelonke uma –
- kunesikhala esikhundleni sikaMongameli; futhi
- nesiGungu sehluleka ukukhetha uMongameli omusha zingakapheli izinsuku ezingama 30 sivelile leso sikhala.
51. Izikhathi zokuhlangana nezamakhefu
-
Ngemuva kokhetho, umhlangano wokuqala wesiGungu sikaZwelonke kufanele ubanjwe ngesikhathi kanye nangelanga elibekwe nguMongameli weNkantolo, kodwa kungakapheli izinsuku eziyi 14 ngemuva kokumenyezelwa komphumela wokhetho. IsiGungu Sikazwelonke singabeka izikhathi nobude beminye imihlangano yaso kanye namakhefu aso.
[Isigatshana sesi (1) indawo yaso ithathwe yisigaba soku 1 soMthetho Wesithupha Wokuchibiyela uMthethosisekelo we 2001.]
- UMongameli angabiza ngokushesha isiGungu ukuba size emhlanganweni ongejwayelekile noma ngasiphi isikhathi ukuze senze umsebenzi okhethekile.
- Imihlangano yesiGungu Sikazwelonke ivunyelwe ukubanjwa ezindaweni ezingeyona indawo yokuhlala kwePhalamende kuphela ngenxa yezizathu eziyizidingo zomphakathi, ezokuphepha noma ezokufinyeleleka kalula, futhi uma ngabe kuhlinzekelwe emitheshwaneni nasemiyalweni esiGungu.
52. USomlomo noma iPhini likaSomlomo wesiGungu
- Emhlanganweni wokuqala wesiGungu ngemuva kokukhethwa kwaso, noma kudingeka kuvalwe isikhala, isiGungu Sikazwelonke kufanele sikhethe uSomlomo nephini likaSomlomo phakathi kwamalungu aso.
-
UMongameli weNkantolo kufanele engamele ukhetho lukaSomlomo, noma aqoke elinye ijaji ukuthi lengamele. USomlomo wengamela ukhetho lwePhini likaSomlomo.
[Isigatshana sesi (2) indawo yaso ithathwe yisigaba sesi 2 soMthetho wesiThupha wokuChibiyela uMthethosisekelo we 2001.]
- Inqubo elandelwayo ebekwe engxenyeni A kuSheduli yesi-3 iyasebenza ekukhethweni kukaSomlomo nephini likaSomlomo.
- IsiGungu Sikazwelonke singasusa uSomlomo noma iPhini likaSomlomo esikhundleni ngokuthatha isinqumo sokwenza njalo. Iningi lamalungu esiGungu kufanele libekhona lapho kuthathwa lesi sinqumo.
- Ngokwemitheshwana nemiyalo, isiGungu Sikazwelonke singakhetha phakathi kwamalungu aso ezinye iziphathimandla ezingengamela imihlangano yesiGungu ukuze zisize uSomlomo nePhini likaSomlomo.
53. Izinqumo
- Ngaphandle kwalapho uMthethosisekelo ubeka ngandlela yimbe –
- iningi lamalungu esiGungu Sikazwelonke kufanele libekhona ngaphambi kokuthi kuvotelwe uMthethosivivinywa noma isichibiyelo kuMthethosivivinywa;
- okungenani ingxenye engoku 1/3 yamalungu kufanele ibe khona ngaphambi kokuthi kuvotelwe noma yiluphi olunye udaba olubekwe phambi kwesiGungu; futhi
- isinqumo ngazo zonke izinto ezibekwe phambi kwesiGungu kufanele sithathwe ngokwesekwa yiningi lamavoti afakiwe.
- Ilungu lesiGungu Sikazwelonke elengamele umhlangano wesiGungu alikwazi ukufaka ivoti elejwayelekile kodwa –
- kufanele lifake ivoti eliletha isinqumo uma inani lamavoti lilingana ezinhlangothini zombili zodaba oluvotelwayo; futhi
- lingafaka ivoti elejwayelekile uma udaba kufanele lunqunywe ngokwesekwa okungenani yinani lamavoti elingo 2/3 kumalungu esiGungu.
54. Amalungelo amalungu athile eKhabinethi kanye nawamaPhini oNgqongqoshe esiGungwini sikaZwelonke
UMongameli nelungu leKhabhinethi noma nePhini likaNgqongqoshe elingelona ilungu lesiGungu sikaZwelonke, ngokwemithetho nemiyalelo, yesiGungu, bangathamela futhi bakhulume esiGungwini, kodwa abavunyelwe ukuvota.
[Isigaba sama-54 indawo yaso ithathwe yisigaba sesi-3 soMthetho > wesiThupha oChibiyela uMthetho- sisekelo wezi-2001.]
55. Amandla esiGungu sikaZwelonke
- Ekusebenziseni amandla okushaya imithetho, isiGungu sikaZwelonke –
- singacwaninga, samukele, sichibiyele noma sichithe noma yimuphi umthetho obekwe phambi kwesiGungu; futhi
- singasungula noma silungise umthetho oshaywayo ngaphandle kweMithethosivivinywa yemali.
- IsiGungu sikaZwelonke kufanele sihlinzekele ngezindlela –
- zokuqinisekisa ukuthi zonke izingxenye zombuso emkhakheni kahulumeni kaZwelonke ziphendula kuwona; futhi
- zokubeka iso –
- ekusetshenzisweni kwegunya lokuphatha ngokukaZwelonke, kumbandakanya nokusetshenziswa komthetho; futhi
- kunoma yiyiphi ingxenye yombuso.
56. Ubufakazi noma ulwazi oluphambi kwesiGungu sikaZwelonke
- IsiGungu sikaZwelonke nanoma yiliphi elinye lamakomiti aso –
- bangabiza noma yimuphi umuntu ukuthi avele phambi kwaso ukuze anike ubufakazi obufungelwe noma obuqinisekisiwe, noma ukuze aveze imibhalo ethile;
- bangafuna noma ubani noma inhlangano ukuba inikeze umbiko kusona;
- bangaphoqa, ngokomthetho kazwelonke noma imitheshwana nemiyalo yaso, ukuthi noma yimuphi umuntu noma inhlangano ukuba ilandele okushiwo yisamanisi noma yizidingo ngokwendima (a) noma u-(b); futhi
- bangemukela izicelo ezisayinwe ngabazesekayo, imibono noma iziphakamiso ezivela kunoma yimuphi umuntu othintekayo noma kwezinye izinhlangano ezithintekayo.
57. Amalungiselelo angaphakathi, okuqhubekayo kanye nezinqubo ezilandelwayo zoMkhandlu kaZwelonke
- IsiGungu sikaZwelonke –
- singazithathela izinqumo futhi sizilawulele amalungiselelo angaphakathi, okuqhubekayo kanye nezinqubo ezilandelwayo; futhi
- senze imitheshwana nezibopho maqondana nomsebenzi waso, sibe sibonelela ukuqhutshwa kwenqubo yentando yeningi ebheka ukumelwa nokubamba iqhaza, ukuba nezibopho, ukusebenzela obala nokuthintwa komphakathi.
- Imitheshwana nemiyalo yesiGungu sikaZwelonke kufanele ihlinzekele –
- ukumiswa, ukwakheka, amandla, imisebenzi, inqubo elandelwayo kanye nesikhathi sokubakhona kwamakomiti;
- ukubamba iqhaza kokuqhubekayo ePhalamende kanye nakumakomiti alo amaqembu amancane ezombusazwe amelwe ePhalamende, ngendlela ehambisana nenqubo yentando yeningi;
- usizo lwezemali nezokuphathwa komsebenzi eqenjini ngalinye elimelwe ngendlela elinganisiwe ePhalamende, ukusiza iqembu kanye nomholi walo ekwenzeni umsebenzi walo ngempumelelo ePhalamende; kanye
- nokwamukelwa komholi weqembu elikhulu kunawo wonke eliphikisayo elisePhalamende njengoMholi weQembu Eliphikisayo.
58. Ilungelomvume
- Amalungu eKhabinethi kanye namalungu esiGungu sikaZwelonke –
- avumelekile ukukhuluma ngokukhululeka kusiGungu sikaZwelonke nasemakomitini aso, ngendlela evumelana nemitheshwana nemiyalo; futhi
- angeke athweswe amacala ombango noma obulelesi, aboshwe, avalelwe noma ahlawuliswe ngenxa –
- yanoma yini ayishilo, ayivezile noma ayinikeze isiGungu noma yinoma yiliphi ikomiti laso; noma
- ngenxa yanoma yini evelile ngenxa yalokho akushilo, akuvezile noma akunikeze isiGungu noma yiliphi ikomiti laso.
- Amanye amalungelomvume nokuvikeleka kwesiGungu sikaZwelonke, kwamalungu eKhabinethi, kanye nokwamalungu esiGungu angabekwa ngumthetho kazwelonke.
-
Amaholo, izimali zokubonelela okuthile kanye nezimali eziyinzuzo ezikhokhelwa amalungu esiGungu sikaZwelonke kubizwa ngqo esiKhwameni Sikazwelonke seziMali.
[Isigaba sama 58 sichibiyelwe yisigaba sesi 4 soMthetho wesiThupha oChibiyela uMthethosisekelo wezi 2001.]
59. Ukukwazi ukufinyelela kanye nokubamba iqhaza komphakathi kusiGungu sikaZwelonke
- isiGungu sikaZwelonke kufanele –
- sigqugquzele ukubanjwa kweqhaza ngumphakathi kunqubo yokushaywa komthetho nakwezinye izinqubo zasePhalamende nezamaKomiti aso; futhi
- siqhube umsebenzi ngendlela esobala, sibambe imihlangano yaso, nemihlangano yalawo makomiti aso obala, kodwa kungahle kuthathwe izinyathelo ezifanele –
- ukulawula ukufinyelela komphakathi; kumbandakanya ukufinyelela kwabezindaba kusiGungu kanye nasemakomitini aso; kanye
- nokuhlinzekela ukuseshwa kwanoma yimuphi umuntu, futhi lapho kufanele, ukwenqatshelwa imvume yokungena, noma ukukhishelwa ngaphandle kwanoma yimuphi umuntu.
- IsiGungu sikaZwelonke asinakushiya ngaphandle umphakathi, kumbandakanya abezezindaba, emhlanganweni wekomiti ngaphandle kwalapho kufanelekile futhi kunesidingo sokukwenza lokho emphakathini wentando yeningi.
UMkhandlu kaZwelonke weziFundazwe
60. Ukwakheka koMkhandlu kaZwelonke
- UMkhandlu kaZwelonke weziFundazwe wakhiwe yiqembu elilodwa lezithunywa elivela esifundazweni ngasinye elinezithunywa eziyishumi.
- Izithunywa eziyishumi –
- yizithunywa ezikhethekile ezine ezibunjwe –
- uNdunankulu wesifundazwe noma, uma engekho uNdunankulu noma yiliphi ilungu lesishayamthetho sesifundazwe eliqokwe nguNdunankulu okwesikhathi esithile noma maqondana nomsebenzi othile ophambi koMkhandlu kaZwelonke weziFundazwe; kanye
- nezinye izithunywa ezikhethekile ezintathu; kanye
- nezithunywa ezikhona unomphelo eziyisithupha eziqokwe ngokwesigaba sama 61(2).
- UNdunankulu wesifundazwe, noma uma engekho uNdunankulu, ilungu lezithunywa zesifundazwe eliqokwe nguNdunankulu, lihola izithunywa.
61. Ukwabiwa kwezithunywa
- Amaqembu amelwe kusishayamthetho sesifundazwe anelungelo lokuba nezithunywa eqenjini lezithunywa zesifundazwe ngokulandela indlela yokubala ebhalwe eNgxenyeni B kuSheduli yesi 3.
-
- Kungakapheli izinsuku ezingama 30 ngemuva kokumenyezelwa
kwemiphumela yokhetho lwaleso sishayamthetho sesifundazwe,
isishayamthetho sesifundazwe kufanele –
- sinqume, ngendlela ebekwe ngumthetho kazwelonke, ukuthi zingaki izithunywa zeqembu ngalinye ezizoqokwa njengezithunywa esizoqokwa ngokugcwele kanye nokuthi bangaki abazoba yizithunywa ezikhethekile; futhi
- siqoke izithunywa zamalungu ngokugcwele ngokulandela amagama
aphakanyiswe ngamaqembu.
-
…
[Indima (b) ikhishwe yisigaba soku 1 soMthetho weShumi Nane oChibiyela uMthethosisekelo wezi 2008.]
[Isigatshana sesi (2) indawo yaso ithathwe yisigaba soku 1 soMthetho wesiShiyagalolunye oChibiyela uMthethosisekelo wezi 2002 futhi ngokunjalo nayisigatshana sesi 2 soMthetho weShumi Nane oChibiyela uMthethosisekelo wezi 2008.]
- Umthetho kazwelonke ovezwe kusigatshana sesi (2)(a) mawuqinisekise ukubanjwa kweqhaza ngamaqembu amancane ezombusazwe emikhakheni yomibili yezithunywa eziqokwe ngokugcwele neyezikhethekile yethimba elimele amaqembu ezombusazwe ngendlela ehambelana nentando yeningi.
- Isishayamthetho, ngokuvumelana noNdunankulu kanye nabaholi bamaqembu abanegunya lokuba nezithunywa ezikhethekile ethimbeni lesifundazwe, kufanele baqoke izithunywa ezikhethekile, njengoba zidingeka ngezikhathi ahlukahlukene, phakathi kwamalungu esishayamthetho.
62. Izithunywa eziqokwe ngokugcwele
- Umuntu ophakanyiswe njengesithunywa ngokugcwele kufanele kube ngumuntu ovunyelwe ukuba yilungu lesishayamthetho sesifundazwe.
- Uma umuntu oyilungu lesishayamthetho sesifundazwe eqokelwe esikhundleni sokuba yisithunywa ngokugcwele, lowo muntu uyayeka ukuba yilungu lesishayamthetho.
- Izithunywa eziqokwe ngokugcwele ziqokelwa ezikhundleni isikhathi esiphela –
- masishane ngaphambi kokuhlangana kokuqala kwesishayamthetho sesifundazwe ngemuva kokhetho lwaso olulandelayo.
-
…
[Indima (b) ikhishiwe indawo yayo ithathwe yisigaba sesi 2 soMthetho weShumi Nane oChibiyela uMthethosisekelo wezi 2008.]
[Isigatshana sesi (3) indawo yaso ithathwe yisigaba sesi 2 soMthetho wesiShiyagalolunye oChibiyela uMthethosisekelo wezi 2002 futhi indawo yaso yabe isithathwa yisigaba sesi 2 soMthetho weShumi Nane oChibiyela uMthethosisekelo wezi 2008.]
- Umuntu uyayeka ukuba yisithunywa ngokugcwele uma lowo muntu –
- eseyeka ukuba yilungu lesishayamthetho sesifundazwe nganoma yisiphi isizathu ngaphandle kokuqokwa njengesithunywa ngokugcwele;
- eba yilungu leKhabhinethi;
- eselahlekelwe ukwethenjwa yisishayamthetho sesifundazwe futhi wabuyiselwa emuva yilelo qembu elaphakamisa igama lalowo muntu;
- eyeka ukuba yilungu leqembu elaphakamisa igama lalowo muntu futhi ebuyiselwa emuva yilelo qembu; noma
- engekho esiMkhandlwini kaZwelonke weziFundazwe ngaphandle kwemvume ezimweni lapho imitheshwana nemiyalo yoMkhandlu ibeka ukuthi kufanele alahlekelwe yisikhundla sokuba yisithunywa ngokugcwele.
- Izikhala ezivela ezithunyweni ezisebenza ngokugcwele kufanele zigcwaliswe njengokusho komthetho kazwelonke.
- Ngaphambi kokuthi amalungu asebenza ngokugcwele aqale ukwenza umsebenzi wawo eMkhandlwini kaZwelonke weziFundazwe, kufanele bafunge noma bethembise ukwethembeka kuRiphabhuliki kanye nokuthobela uMthethosisekelo, ngokulandela iSheduli yesi 2.
63. Izithangamu zoMkhandlu kaZwelonke
- UMkhandlu kaZwelonke weziFundazwe ungazinqumela isikhathi nobude bezithangamu kanye nezikhathi zamakhefu.
- UMongameli angabizela uMkhandlu kaZwelonke weziFundazwe emhlanganweni ongejwayelekile noma yinini ukuba uzokwenza umsebenzi okhethekile.
- Imihlangano yoMkhandlu kaZwelonke weziFundazwe uvunyelwe ukubanjwa kwezinye izindawo ngaphandle kwesePhalamende kuphela ngenxa yezizathu zezidingo zomphakathi, zokuphepha noma zokwenza lula, futhi uma lokhu kubonelelwe ngemitheshwana nezinqumo zoMkhandlu.
64. USihlalo namaPhini kaSihlalo
- UMkhandlu kaZwelonke weziFundazwe kufanele ukhethe uSihlalo namaPhini amabili kaSihlalo ezithunyweni.
- USihlalo nePhini likaSihlalo elilodwa bakhethwa ezithunyweni ezisebenza ngokugcwele isikhathi esiyiminyaka emihlanu ngaphandle kwalapho isikhathi sabo njengezithunywa siphela ngaphambi kwaleso sikhathi.
- Elinye iPhini likaSihlalo likhethelwa isikhathi esingunyaka owodwa, futhi kufanele lilandelwe yisithunywa esivela kwesinye isiFundazwe, ukuze sifundazwe ngasinye sithole ithuba lokumelwa.
-
UMongameli weNkantolo kufanele engamele ukhetho lukaSihlalo, noma aqoke elinye ijaji elizokwenza lokho. USihlalo wengamela ukhetho lwePhini ikaSihlalo.
[Isigatshana sesi (4)indawo yaso ithathwe yisigaba sesi-5 soMthetho wesiHlanu oChibiyela uMthethosisekelo wezi 2001.]
- Inqubo elandelwayo ebekwe kuSheduli yesi 3 iyasebenza ekukhethweni kukaSihlalo namaPhini kaSihlalo.
- UMkhandlu kaZwelonke weziFundazwe ungamsusa uSihlalo noma iPhini likaSihlalo esikhundleni.
- Ngokwemitheshwana kanye nemiyalo yawo, uMkhandlu kaZwelonke weziFundazwe ungaqoka phakathi kwezithunywa ezinye izikhulu ezengamele ezizokwelekelela uSihlalo kanye namaPhini kaSihlalo.
65. Izinqumo
- Ngaphandle kwalapho uMthethosisekelo ubeka ngokuhlukile –
- isiFundazwe ngasinye sinevoti elilodwa, elifakwa egameni lesifundazwe lifakwa ngumholi wethimba laso; futhi
- zonke izindaba eziphambi koMkhandlu kaZwelonke weziFundazwe ziyamukelwa uma okungenani izifundazwe eziyisihlanu zivotele ukulweseka udaba.
- UMthetho wePhalamende omiswe ngokuhambisana nenqubo elandelwayo esungulwe ngokwesigatshana soku (1) noma isigatshana sesi (2) sesigaba sama 76, kufanele ubonelele inqubo efanayo okuthi ngokuyisebenzisa izishayamthetho zezifundazwe zinikeze igunya ezithunyweni zazo zokuba nelungelo lokuvota egameni lazo.
66. Ukubamba iqhaza kwamalungu eziphathimandla zikazwelonke
- Amalungu eKhabinethi kanye namaPhini oNgqongqoshe, bangabakhona, bakhulume, eMkhandlwini kaZwelonke weziFundazwe, kodwa abavunyelwe ukuvota.
- UMkhandlu kaZwelonke weziFundazwe ungabiza ilungu leKhabinethi, iPhini likaNgqongqoshe noma osebenzela isigungu esiphethe sikazwelonke noma esifundazwe ukuthi beze emhlanganweni woMkhandlu noma wekomiti loMkhandlu.
67. Ukubamba iqhaza kwabamele ohulumeni bendawo
Abangeqi eshumini abangabameli besikhashana abakhethwe ngohulumeni abahlelekile bendawo ngokwesigaba se 163, ukuthi bamele izinhlobo ezahlukene zomasipala, abangabamba iqhaza uma kunesidingo emisebenzini yoMkhandlu kaZwelonke weziFundazwe, kodwa bebe bengavunyelwe ukuvota.
68. Amandla oMkhandlu kaZwelonke
- Ekusebenziseni amandla awo asemthethweni, uMkhandlu kaZwelonke weziFundazwe –
- ungacwaninga, wamukele, uchibiyele, uphakamise ukuchitshiyelwa, noma uchithe nanoma yimiphi imithetho ebekwe phambi koMkhandlu ngokwalesi Sahluko; futhi
- ungaqala noma ulungiselele umthetho ongena phakathi kwezinto ezenziwayo ezisohlwini olukuSheduli yesi-4 noma omunye umthetho oshiwo kusigaba sama 76(3), kodwa awunakuqala noma ulungiselele iMithethozivivinywa yemali.
69. Ubufakazi nolwazi olunikezwa uMkhandlu kaZwelonke
- UMkhandlu Zwelonke weziFundazwe noma yiliphi ikomiti lawo –
- ungabiza noma yimuphi umuntu ukuthi avele phambi kwawo ukuze anike ubufakazi ngaphansi kwesifungo noma isethembiso noma ukuzoveza imibhalo ethile;
- ungadinga noma iyiphi inhlangano noma umuntu awunikeze umbiko;
- ungaphoqa, ngokomthetho kazwelonke noma kwemitheshwana nemiyalo, noma yimuphi umuntu ukuthi alandele amasamanisi noma isidingo esiphathelene nokushiwo endimeni (a) noma u (b); futhi
- ungemukela izicelo ezisayiniwe, imibono noma iziphakamiso ezivela kunoma yibaphi abantu noma izinhlangano ezithintekile.
70. Amalungiselelo angaphakathi, okwenzekayo nezinqubo ezilandelwayo zoMkhandlu kaZwelonke
- UMkhandlu kaZwelonke weziFundazwe –
- ungazinqumela futhi uzilawulele amalungiselelo awo angaphakathi, okwenzekayo kanye nezinqubo ezilandelwayo; futhi
- ungazenzela imitheshwana nemiyalo ephathelene nomsebenzi wawo, uqikelele ukumelwa nokubanjwa kweqhaza kwenqubo yentando yeningi, ukuba nezibopho ngokuthile, ukusebenzela obala kanye nokubamba iqhaza omphakathi.
- Imitheshwana nemiyalo yoMkhandlu kaZwelonke kufanele ihlinzekele –
- ukumiswa, ukwakheka, amandla, imisebenzi, izinqubo ezilandelwayo kanye nesikhathi samakomiti ayo;
- ukubamba iqhaza kwazo zonke izifundazwe kokwenziwayo ngendlela ehambisana nenqubo yentando yeningi; kanye
- nokubamba iqhaza kokwenziwa nguMkhandlu namakomiti awo amaqembu amancane amelwe eMkhandlwini, ngendlela ehambisanayo nenqubo yentando yeningi ngazo zonke izikhathi lapho kufanele kuthathwe isinqumo ngokwesigaba sama 75.
71. Amalungelomvume
- Izithunywa eMkhandlwini kaZwelonke weziFundazwe kanye nabantu okukhulunywa ngabo ezigabeni sama 66 nesama 67 –
- banelungelo lokukhuluma bakhululeke eMkhandlwini nasemakomitini awo, ngendlela ehambisanayo nemitheshwana nemiyalo yawo; futhi
- angeke baquliswe amacala ombango noma obelelesi, baboshwe, bavalelwe
noma bakhokhiswe inhlawulo ngenxa –
- yanoma yini abayishilo, abayivezile noma abayilethe eMkhandlwini
noma yinoma ekomotini lawo;
- yanoma yini evezwe ngesizathu sanoma yini abayishilo,
abayivezile noma abayilethe eMkhandlwini noma ekomitini lawo.
- Amanye amalungelomvume nokuvikeleka koMkhandlu kaZwelonke weziFundazwe, ezithunywa zoMkhandlu kanye nabantu abashiwo ezigabeni sama 66 nesama 67, zingabekwa ngumthetho kazwelonke.
- Amaholo, izimali ezikhokhelwa okuthile kanye nezinye izimali eziyinzuzo ezikhokhelwa amalungu asebenza ngokugcwele oMkhandlu kaZwelonke weziFundazwe ziphuma ngqo eSikhwameni seMali kaZwelonke.
72. Ukufinyelela komphakathi eMkhandlwini kaZwelonke nokubamba kwawo iqhaza
- UMkhandlu kaZwelonke weziFundazwe kumele –
- ugqugquzele ukuthi umphakathi ubamba iqhaza kokwenziwayo uma kushaya imithetho nakweminye imisebenzi yoMkhandlu namakomiti awo; futhi
- wenze umsebenzi wawo ngendlela esobala, wenze ukuthi imihlangano yawo neyamakomiti awo ivulelwe umphakathi; kodwa kungahle kuthathwe izinyathelo ezifanelekile –
- ukulawula ukuvunyelwa komphakathi, kumbandakanya nabezezindaba, eMkhandlwini nasemakomitini awo, futhi
- ukuhlinzekela ukuseshwa kwanoma yimuphi umuntu, futhi, uma kufanele, ukuvinjelwa ukungena, noma ukukhishelwa phandle kwanoma yimuphi umuntu.
- UMkhandlu kaZwelonke weziFundazwe awunakushiya ngaphandle umphakathi, kumbandakanya nabezezindaba, ukuba babe ingxenye yomhlangano wekomiti ngaphandle kwalapho kufanelekile futhi kuvumelekile ukuba kwenziwe kanjalo emphakathini wentando yeningi.
Inqubo Yokushaywa Kwemithetho Kazwelonke
73. Yonke imithethosivivinywa
- Noma yimuphi uMthethosivivinywa ungethulwa esiGungwini sikaZwelonke.
- Ilungu leKhabinethi noma iPhini likaNgqngqoshe, noma ilungu noma iKomidi lesiGungu sikaZwelonkedlu kuphela elingethula uMthethosivivinywa esiGungwini, kodwa ilungu leKhabhinethi kuphela elibhekele izindaba zezimali zikaZwelonke elingethula iMithethosivivinywa elandelayo esiGungwini -
- uMthethosivivinywa wezimali; noma
- uMthethosivivinywa ohlinzekela umthetho ocatshangwa kusigaba sama 214.
[Isigatshana sesi (2) indawo yaso ithathwe yisigaba soku 1(a) soMthetho wesiKhombisa oChibiyela uMthethosisekelo wezi 2001.]
-
UMthethosivivinywa obalulwe esigabeni sama 76(3), ngaphandle koMthethosivinywa obalulwe esigatshaneni sesi (2)(a) noma (b) salesi sigaba, ungethulwa eMkhandlwini kaZwelonke weziFundazwe.
[Isigatshana sesi (3) indawo yaso ithathwe yisigaba soku 1(b) soMthetho wesiKhombisa oChibiyela uMthethosisekelo wezi 2001.]
- Ilungu, noma yikomiti loMkhandlu kaZwelonke weziFundazwe kuphela elivunyelwe ukwethula uMthethosivivinywa phambi koMkhandlu.
- UMthethosivivinywa owamukelwe yisiGungu sikaZwelonke kufanele udluliselwe kuMkhandlu kaZwelonke weziFundazwe uma kufanele ucwaningwe nguMkhandlu. UMthethosivivinywa ovunywe nguMkhandlu kufanele uyiswe kusiGungu sikaZwelonke.
74. IMithethosivivinywa echibiyela uMthethosisekelo
- Isigaba soku 1 kanye nalesi sigatshana kungachitshiyelwa nguMthethosivivinywa owamukelwe –
- yisiGungu sikaZwelonke, ngokwesekwa okungenani yivoti lamalungu aso elingamaphesenti angama 75; kanye
- nanguMkhandlu kaZwelonke weziFundazwe, ngokwesekwa okungenani yivoti
lezifundazwe eziyisithupha.
- IsaHluko sesi-2, singachitshiyelwa ngumthethosivivinywa owamukelwe –
- yisiGungu sikaZwelonke, ngokusekwa okungenani yivoti lamalungu aso amabili kwamathathu; kanye
- nanguMkhandlu kaZwelonke weziFundazwe wesekwe yivoti lezifundazwe okungenani eziyisithupha.
- Noma yimuphi umbandela woMthethosisekelo ungachitshiyelwa nguMthethosivivinywa owamukelwe –
- yisiGungu sikaZwelonke, wesekwe okungenani yivoti lamalungu amabili kwamathathu; kanye
- nanguMkhandlu kaZwelonke weziFundazwe, wesekwe yivoti lezifundazwe
okungenani eziyisithupha uma ukuchibiyela -
- kuphathelene nodaba oluthinta uMkhandlu;
- kuguqula imingcele yezifundazwe, amandla, imisebenzi noma
izinhlangano; noma
- kuchibiyela umbandela obhekene ngqo nodaba lwesifundazwe.
- Umthethosivivinywa ochibiyela uMthethosisekelo awunakufaka imibandela eminye ngaphanlde kokuchitshiyelwa komthethosisekelo kanye nezindaba ezihambisana nokuchibiyela.
- Okungenani kusasele izinsuku ezingama 30 ngaphambi kokwethulwa koMthethosivivinywa ochibiyela uMthethosisekelo ngokwesigaba sama 73(2), umuntu noma ikomiti elizimisele ukwethula uMthethosivivinywa kufanele -
- lishicilele kuSomqulu kaHulumeni, ngokulandela imitheshwana nemiyalo yesiGungu sikaZwelonke, imininingwane yesichibiyelo esihlongozwayo ukuze umphakathi ube nezwi;
- lethule, ngokulandela imitheshwana kanye nemiyalo yesiGungu, leyo mininingwane kuzishayamthetho zezifundazwe ukuzwa uvo lwazo; futhi
- lethule, ngokulandela imitheshwana kanye nemiyalo yoMkhandlu
kaZwelonke weziFundazwe, leyo mininingwane eMkhandlwini ukuze kube
nenkulumompikiswano esobala ngayo, uma ukuchibiyela okuhlongozwayo
kungekhona ukuchibiyela okudinga ukuba kwamukelwe nguMkhandlu.
- Uma uMthethosivivinywa ochibiyela uMthethosisekelo wethulwa, umuntu noma ikomiti elethula uMthethosivivinywa kufanele lilethe noma yiziphi iziphakamiso ezibhalwe phansi zanoma yiluphi uhlobo ezilethwe ngumphakathi kanye nezishayamthetho zezifundazwe –
- kuSomlomo ukuze zethulwe ePhalamende likaZwelonke; futhi
- mayelana nezichibiyelo okuphawulwe ngazo kusigatshana soku (1), sesi (2), noma sesi (3)(b), kuSihlalo woMkhandlu kaZwelonke weziFundazwe ukuze zethulwe kuMkhandlu.
- UMthethosivivinywa ochibiyela uMthethosisekelo awunakuvotelwa
ePhalamende zingakapheli izinsuku ezingama 30 -
- wethuliwe uma isiGungu sihlangena ngenkathi uMthethosivivinywa wethulwa; noma
- zokwethulwa kwawo ePhalamende, uma iPhalamende lisahlabe ikhefu
ngenkathi uMthethosivivinywa wethulwa.
- Uma uMthethosivivinywa okuphawulwe ngawo kusigatshana sesi (3)(b), noma yinoma iyiphi ingxenye yoMthethosivivinywa, ithintene kuphela nesifundazwe esithile noma izifundazwe, uMkhandlu kaZwelonke weziFundazwe awunakuvumela uMthethosivivinywa noma ingxenye yawo efanele ngaphandle kwalapho uvunywe yisishayamthetho noma izishayamthetho zesifundazwe noma zezifundazwe ezithintekile.
- UMthethosivivinywa ochibiyela uMthethosisekelo ovunywe yiPhalamende likaZwelonke futhi, uma kudingekile, nanguMkhandlu kaZwelonke weziFundazwe, kufanele wedluliselwe kuMongameli ukuze kutholakale imvume yakhe.
75. IMithethosivivinywa engathinti izifundazwe
- Uma isiGungu sikaZwelonke semukela uMthethosivivinywa ngaphandle koMthethosivivinywa lapho okusebenza kuwo inqubo elandelwayo kusigaba sama 74 noma esama 75, lowo Mthethosivivinywa kufanele uyiswe eMkhandlwini kaZwelonke weziFundazwe futhi udingidwe ngendlela ehambisana nenqubo elandelayo -
- UMkhandlu kufanele –
- wamukele uMthethosivivinywa;
- wamukele uMthethosivivinywa ngokulandela ukuchibiyela okuhlongozwa yiwo; noma
- uwuchithe uMthethosivivinywa.
- Uma uMkhandlu wamukela uMthethosivivinywa ngaphandle kwezichibiyelo ezihlongozwayo, uMthethosivivinywa kufanele uyiswe kuMongameli ukuze uthole imvume.
- Uma uMkhandlu ungawamukeli noma uwemukela uMthethosivivinywa ngokwezichibiyelo, isiGungu kufanele siwucwaninge kabusha uMthethosivivinywa, sibheke noma yikuphi ukuchibiyela okuhlongozwa uMkhandlu, futhi –
- ungawemukela futhi uMthethosivivinywa, unezinguquko noma ungenazo; noma
- unganquma ukungaqhubeki noMthethosivivinywa.
- UMthethosivivinywa owemukelwe yisiGungu ngokwesigaba (c), kufanele uyiswe kuMongameli ukuze uthole imvume.
- Uma uMkhandlu kaZwelonke weziFundazwe uvotela udaba ngokusho kwalesi sigaba, isigaba sama 65 asisebenzi; esikhundleni salokho –
- isithunywa ngasinye ethimbeni lezithunywa zesifundazwe sibanevoti elilodwa;
- okungenani ingxenye eyodwa kwezintathu yezithunywa kufanele ibe
khona ngaphambi kokuba kuvotelwe udaba; futhi
- udaba lunqunywa ngeningi lamavoti afakiwe, kodwa uma kunenani
lamavoti alinganayo ezinhlangothini zombili, isithunywa esengamele
umhlangano kufanele sifake ivoti elizoveza isinqumo.
76. IMithethosivivinywa eyejwayelekile ethinta izifundazwe
- Uma isiGungu sikaZwelonke semukela uMthethosivivinywa okubhekiswe kuwo ezigatshaneni sesi (3), sesi (4) noma esesi (5), lowo Mthethosivivinywa kufanele wedluliselwe kuMkhandlu kaZwelonke weziFundazwe futhi uphathwe ngokulandela le nqubo elandelwayo -
- UMkhandlu kufanele –
- wemukele uMthethosivivinywa;
- wemukele uMthethosivivinywa ochitshiyelwe; noma
- uwuchithe uMthethosivivinywa.
- Uma uMkhandlu wamukela uMthethosivivinywa ngaphandle kokuchibiyelwa,
lowo uMthethosivivinywa kufanele uyiswe kuMongameli ukuze uthole imvume.
- Uma uMkhandlu wamukela uMthethosivivinywa ochitshiyelwe,
uMthethosivivinywa ochitshiyelwe kufanele uyiswe kusiGungu, futhi uma isiGungu samukela uMthethosivivinywa ochitshiyelwe, kufanele uyiswe kuMongameli ukuze uthole imvume.
- Uma uMkhandlu uchitha uMthethosisekelo, noma uma isiGungu senqaba
ukwemukela uMthethosivivinywa ophawulwe kundima (c), lowo
Mthethosivivinywa futhi, uma kunesidingo, kanye noMthethosivivinywa
ochitshiyelwe, kufanele kuyiswe eKomitini Lokulamula, elingahle
livumelane –
- ngoMthethosivivinywa njengoba wemukelwe yisiGungu;
- ngoMthethosivivinywa ochitshiyelwe njengoba wemukelwe uMkhandlu;
noma
- ngenye inhlobo yoMthethosivivinywa.
- Uma iKomiti Lokulamula lingakwazi ukuvumelana ezinsukwini ezingama
30 ngemva kokuyiswa koMthethosivivinywa kulona, uMthethosivivinywa
uphelelwa yisikhathi ngaphandle uma isiGungu siphinde siwamukele
lowo Mthethosivivinywa, kodwa wesekwe yivoti okungenani lababili kwabathathu bamalungu aso.
- Uma iKomiti Lokulamula livumelana ngoMthethosivivinywa njengoba
wamukelwe nguMkhandlu, uMthethosivivinywa kufanele uyiswe esiGungwini, kuthi uma isiGungu siwamukela lowo Mthethosivivinywa, lowo Mthethosivivinywa kufanele uyiswe kuMongameli ukuze uthole imvume.
- Uma iKomiti Lokulamula livumelana ngoMthethosivivinywa ochitshiyelwe
njengoba wamukelwe nguMkhandlu, uMthethosivivinywa kufanele uyiswe
esiGungwini, futhi uma isiGungu siwamukela, kufanele uyiswe kuMongameli ukuze uthole imvume.
- Uma iKomiti Lokulamula livumelana ngenye inhlobo yoMthethosivivinywa, leyo nhlobo yoMthethosivivinywa kufanele iyiswe kusiGungu nakuMkhandlu, futhi uma wemukelwa nguMkhandlu kanye nesiGungu, kufanele uyiswe kuMongameli ukuze uthole imvume.
- Uma uMthethosivivinywa oyiswe eMkhandlwini ngokwesigaba (f) noma u (h) ungemukelwa uMkhandlu, uMthethosivivinywa uphelelwa yisikhathi ngaphandle kwalapho isiGungu sivumela lowo uMthethosivivinywa ngokwesekwa okungenani yivoti lababili kwabathathu bamalungu aso.
- Uma uMthethosivivinywa oyiswe kusiGungu ngokwesigaba(g) no (h),
ungemukelwa yisiGungu, lowo Mthethosivivinywa uphelelwa yisikhathi,
kodwa uMthethosivivinywa njengoba wawamukelwa yisiGungu ekuqaleni
ungaphinde futhi wamukelwe yisiGungu, kodwa ngokwesekwavokungenani
yivoti lababili kwabathathu bamalungu aso.
- UMthethosivivinywa owamukelwe yisiGungu njengokusho kwesigaba
(e), (i) noma u (j) kufanele uyiswe kuMongameli ukuze uthole imvume.
- Uma uMkhandlu kaZwelonke weziFundazwe wamukela uMthethosivivinywa ophathelene nemisebenzi esesigatshaneni sesi (3), uMthethosivivinywa kufanele uyiswe esiGungwini sikaZwelonke futhi udingidwe ngokulandela le nqubo elandelayo -
- isiGungu kufanele –
- semukele uMthethosivivinywa;
- semukele uMthethosivivinywa ochitshiyelwe; noma
- siwuchithe uMthethosivivinywa.
- UMthethosivivinywa owamukelwe yisiGungu ngokwesigaba (a)(i) kufanele uyiswe kuMongameli ukuze uthole imvume.
- Uma isiGungu samukela uMthethosivivinywa ochitshiyelwe, uMthethosisekelo ochitshiyelwe kufanele uyiswe eMkhandlwini; futhi
uma uMkhandlu wamukela uMthethosivivinywa ochitshiyelwe, lowo
Mthethosivivinywa kufanele uyiswe kuMongameli ukuze uthole imvume.
- Uma isiGungu sichitha uMthethosivivinywa noma uma uMkhandlu wenqaba
ukwamukela uMthethosivivinywa ochitshiyelwe oyiswe kuwona ngokwendima (c), uMthethosivivinywa futhi, uma kunesidingo, kanye noMthethosivivinywa ochitshiyelwe, kufanele kudluliselwe eKomitini Lokulamula, elingavumelana ngalokhu –
- ngoMthethosivivinywa njengoba wemukelwe nguMkhandlu;
- ngoMthethosivivinywa ochitshiyelwe njengoba wemukelwe yisiGungu;
noma
- ngenye inhlobo yoMthethosivivinywa.
- Uma iKomiti Lokulamula lingakwazi ukuvumelana zingakapheli izinsuku
ezingama 30 ngemuva kokuyiswa koMthethosivivinywa kulo, uMthethosivivinywa uphelelwa yisikhathi.
- Uma iKomiti Lokulamula livumelana ngoMthethosivivinywa njengoba
wamukelwe yisiGungu, uMthethosivivinywa kufanele uyiswe eMkhandlwini, kuthi uma uMkhandlu uwemukela lowo Mthethosivivinywa, uMthethosivivinywa kufanele uyiswe kuMongameli ukuze uthole imvume.
- Uma iKomiti Lokulamula livumelana ngoMthethosivivinywa ochitshiyelwe
njengoba wemukelwe yisiGungu, uMthethosivivinywa kufanele uyiswe eMkhandlwini, futhi uma wemukelwa uMkhandlu, kufanele uyiswe kuMongameli ukuze uthole imvume.
- Uma iKomiti Lokulamula livumelana ngolunye uhlobo loMthethosivivinywa, lowo Mthethosivivinywa kufanele uyiswe esiGungwini naseMkhandlwini, futhi uma wemukelwa yisiGungu noMkhandlu uyiswe kuMongameli ukuze uthole imvume.
- Uma uMthethosivivinywa oyiswe esiGungwini ngokwendima (f) noma u (h)
ungemukelwanga yisiGungu, uMthethosivivinywa uphelelwa yisikhathi.
- UMthethosivivinywa kufanele udingidwe ngokwenqubo elandelwayo ebekwe isigatshana soku (1) noma esesi (2) uma ungena ngaphakathi komsebenzi owenziwayo osohlwini olukuSheduli yesi 4 yemithetho ecatshangwayo kunoma yisiphi isigaba kwezilandelayo -
- isigaba sama 65(2);
- isigaba se 163;
- isigaba se 182;
- isigaba se 195(3) nesesi (4);
- isigaba se 196; kanye (f) nesigaba se 197.
- UMthethosivivinywa kufanele udingidwe ngokulandela inqubo esungulwe yisigatshana soku (1) uma uhlinzekela umthetho -
- ohlongozwe esigabeni sama 44(2); noma sama 220(3); noma
-
ohlongozwe kuSahluko se-13, futhi ofaka noma yimiphi imibandela ethinta ezezimali zomkhakha kahulumeni wezifundazwe.
[Indima (b) indawo yayo ithathwe yisigaba soku 1 soMthetho wokuweShumi nane oChibiyela uMthethosisekelo wezi 2003.]
- UMthethosivivinywa ocatshangwa esigabeni sama 42(6) kufanele udingidwe ngokulandela inqubo emiswe ngesigatshana soku (1), ngaphandle –
- uma isiGungu sikaZwelonke sivotela uMthethosivivinywa, imibandela yesigaba sama 53(1) ayilandelwa, esikhundleni salokho uMthethosivivinywa ungavunywa kuphela uma iningi lamalungu ePhalamende liwuvotela; futhi
- uma uMthethosivivinywa uyiswa eKomitini Lokulamula, kulandelwa
imithetho elandelayo –
- Uma isiGungu sikaZwelonke sicubungula uMthethosivivinywa
ocatshangwa kusigatshana soku (1)(g) noma u (h), lowo
Mthethosivivinywa ungavunywa kuphela uma iningi lamalungu
ePhalamende liwuvotela;
- Uma isiGungu sikaZwelonke sicubungula noma sicubungula kabusha
uMthethosivivinywa ocatshangwa esigatshaneni soku (1)(e),(i)
noma (j), lowo Mthethosivivinywa ungavunywa kuphela uma
okungenani amalungu amabili kwamathathu ePhalamende ewuvotela.
- Lesi sigaba asisebenzi kuMthethosivivinywa weziMali.
77. IMithethosivivinywa yemali
- UMthethosivivinywa unguMthethosivivinywa wemali uma -
- waba imali;
- ubeka izintela zikazwelonke, izimali ezikhokhiswayo, izimali ezitheliswa ngempahla noma izimali ezikhokhiswa ngaphezulu kuzwelonke;
- uqeda noma wehlisa, noma unikeza ukukhululwa ekukhokheni izintela, izimali ezikhokhiswayo, izimali ezitheliswa ngempahla noma izimali ezikhokhiswa ngaphezulu kuzwelonke;
- ugunyaza izimali ezibizwa ngqo esiKhwameni seMali kaZwelonke, ngaphandle koMthethosisekelo ohlongozwa esigabeni sama 214 esigunyaza ukubizwa ngqo kwezimali.
- UMthethosivinywa wemali awunakudingida nanoma yiluphi olunye udaba ngaphandle –
- kodaba olungaphansi olulandela ukwabiwa kwemali;
- kokubekwa, ukuqedwa noma ukwehliswa kwezintela, izimali ezikhokhiswayo, izimali ezitheliswa ngempahla noma izimali ezikhokhiswa ngaphezulu kuzwelonke;
- kokunikezwa kokukhululwa ekukhokheni izintela, izimali ezikhokhiswayo, izimali ezitheliswa ngempahla noma izimali ezikhokhiswa ngaphezulu kuzwelonke; noma
- ukugunyazwa kwezimali ezibizwa ngqo esiKhwameni seMali kaZwelonke.
-
Yonke iMithethosivivinywa kufanele ibhekisiswe ngokulandela inqubo elandelwayo esungulwe yisigaba sama 75. UMthetho wePhalamende kufanele uhlinzekele inqubo elandelwayo yokuchibiyela iMithethosivivinywa yemali ngaphambi kwePhalamende.
[Isigaba sama 77 indawo yaso ithathwe yisigaba sesi 2 soMthetho wesiKhombisa oChibiyela uMthethosisekelo wezi 2001.]
78. Ikomiti Lokulamula
- IKomiti Lokulamula lakhiwe –
- ngamalungu ayisishiyagalolunye esiGungu sikaZwelonke akhethwe yisiGungu ngokulandela inqubo ebekwe yimitheshwana nemiyalo yesiGungu futhi enomphumela wokuthi amaqembu akwazi ukumelwa ngendlela efanayo nameleke ngayo esiGungwini; kanye
- nesithunywa esisodwa esivela ethimbeni lesifundazwe ngasinye, esiqokwe yilezo zithunywa.
- Ikomiti Lokulamula lisuke selivumelene ngohlobo loMthethosivivinywa othile noma selinqumile ngodaba, uma lolo hlobo, noma uhlangothi olulodwa lodaba lusekwa –
- okungenani ngabahlanu abamele isiGungu sikaZwelonke; futhi
- okungenani abahlanu abamele uMkhandlu kaZwelonke weziFundazwe.
79. Ukuvunywa kweMithethosivivinywa
- UMongameli kufanele avume futhi asayine uMthethosisekelo owemukelwe ngokwalesi Sahluko noma, uma uMongameli engagculisekile ngokuthi uMthethosivivinywa uyahambisana noMthethosisekelo, kufanele awuphindisele esiGungwini sikaZwelonke ukuze siwucwaninge kabusha.
- Imitheshwana nemiyalo ehlanganisiwe kufanele ihlinzekele inqubo elandelwayo uma kucwaningwa kabusha uMthethosivivinywa yisiGungu sikaZwelonke ngokuhlanganyela noMkhandlu kaZwelonke weziFundazwe kulokho okwenziwayo.
- UMkhandlu kaZwelonke weziFundazwe kufanele ubambe iqhaza ekucwaningeni kabusha koMthethosivivinywa ophindiselwe emuva esiGungwini sikaZwelonke nguMongameli uma –
- ukungagculiseki kukaMongameli mayelana nokungahambisani
koMthethosivivinywa noMthethosisekelo kuphathelene nodaba lwenkambiso
oluthinta uMkhandlu; noma
- isigaba sesi 74(1),(2) noma sesi (3)(b)noma sama 76 sasetshenziswa
ekwamukelweni koMthethosivivinywa.
- Uma, ngemuva kokucwaningwa kabusha, uMthethosivivinywa wenelisa ngokuphelele ukungagculiseki kukaMongameli, uMongameli kufanele awuvume futhi awusayine lowo Mthethosisekelo; uma kungenzeki lokho, uMongameli kufanele enze okunye kwaloku -
- avume futhi asayine uMthethosivivinywa; noma
- awedlulisele eNkantolo yoMthethosisekelo ezonquma ngokuhambisana kwawo noMthethosisekelo.
- Uma iNkantolo yoMthethosisekelo inquma ukuthi uMthethosivivinywa uyahambisana noMthethosisekelo, uMongameli kufanele awuvume futhi awusayine.
80. Izicelo ezifakwa ngamalungu esiGungu sikaZwelonke eNkantolo yoMthethosisekelo
- Amalungu esiGungu sikaZwelonke angafaka isicelo eNkantolo yoMthethosisekelo sokuthi inkantolo ikhiphe umyalo othi wonke noma ingxenye yoMthetho wePhalamende awuhambisani nomthethosisekelo.
- Isicelo –
- kufanele sesekwe okungenani yivoti loyedwa kwabathathu bamalungu esiGungu sikaZwelonke; futhi
- kufanele senziwe kungakapheli izinsuku ezingama 30 kusukela osukwini uMongameli awuvume futhi awusayina ngalo uMthetho.
- INkantolo yoMthethosisekelo ingayalela ukuthi wonke umthetho noma ingxenye yomthetho okufakwe isicelo ngawo ngokwesigatshana soku (1), angeke usebenze kuze kube yilapho iNkantolo ikhiphe isinqumo ngesicelo uma –
- izidingo zobulungiswa zikudinga lokhu; futhi
- isicelo sinamathuba anele okuphumelela.
- Uma isicelo singaphumeleli, futhi singenamathuba anele okuphumelela, iNkantolo yoMthethosisekelo inganquma ukuthi labo abafake isicelo kufanele bakhokhe izindleko.
81. Ukushicilelwa kweMithetho
UMthethosivivinywa ovunywe futhi wasayinwa nguMongameli uba nguMthetho wePhalamende, kufanele ushicilelwe ngokushesha, futhi uqala ukusebenza lapho usushicilelwe noma ngosuku olubekwe ngokoMthetho.
82. Ukugcinwa ngokuphepha kweMithetho yePhalamende
Ikhophi esayiniwe yoMthetho wePhalamende ingubufakazi obugcwele balokho okuqukethwe kulowo mthetho, futhi ngemuva kokushicilelwa, kufanele unikezwe iNkantolo yoMthethosisekelo ukuze iwugcine ngokuphepha.


c: text/html

text:
Isahluko 3: Uhulumene obumbene (40–41)
40. Uhlumeni weRiphabhuliki
- ERiphabhuliki, uhulumeni ubunjwe waba yimikhakha kazwelonke, yezifundazwe kanye neyezindawo, engafani, enobudlelwano nehlobene.
- Yonke imikhakha kahulumeni kufanele iqaphele futhi ilandele imigomo ebekwe kulesi saHluko futhi kufanele yenze imisebenzi yayo ngokulandela uhlaka olunikezwa yisaHluko.
41. Imigomo kahulumeni obumbane kanye nobudlelwane obuphakathi kohulumeni
- Yonke imikhakha kahulumeni nazo zonke izingxenye zombuso emkhakheni
ngamunye kufanele –
- zigcine uxolo, ubumbano lwesizwe, nokungahlukaniseki kweRiphabhuliki;
- ziphephise inhlalakahle yabantu baseRiphabhuliki;
- zihlinzeke ngokuphathwa kweRiphabhuliki yonkana okusebenza ngempumelelo, okusobala nokuhlangene;
- zethembeke kuMthethosisekelo, kuRiphabhuliki nakubantu bayo;
- zihloniphe isimo somthethosisekelo, izikhungo, amandla kanye nemisebenzi kahulumeni kweminye imikhakha;
- zingazithatheli noma yimaphi amanye amandla noma imisebenzi ngaphandle kwaleyo eziyinikezwe ngokoMthethosisekelo;
- zisebenzisi amandla azo zenze imisebenzi yazo ngendlela engagxambukeli ezindaweni, emisebenzini noma kubuqotho bezikhungo zikahulumeni komunye umkhakha; futhi
- zisebenzisane ngokwethembana nangomoya omuhle -
- ngokwakha ubudlelwane obunokuzwana;
- ngokusizana nokwesekana;
- ngokwazisana, kanye nangokubonisana mayelana nezindaba ezizithinta ngokufanayo;
- ngokuqondanisa ezikwenzayo kanye nemithetho eshaywayo;
- ngokulandela izinqubo okuvunyelwene ngazo; kanye
- nangokugwema ukwethwesana amacala ngaphambi komthetho.
- UMthetho wePhalamende kufanele -
- usungule noma uhlinzekele izakhiwo nezikhungo zokukhuthaza nokuqhubekisa ubudlelwane phakathi kohulumeni; futhi
- uhlinzekele indlela efanele yokusebenza kanye nezinqubo zokuqgugquzela ukuxazululwa kwezingxabano eziphakathi kohulumeni.
- Ingxenye yombuso ethintekayo ezingxabanweni eziphakathi kohulumeni kufanele yenze yonke imizamo efanele ukuxazulula leyo ngxabano ngokusebenzisa izindlela nezinhlelo ezibekelwe leyo nhloso, futhi kufanele isebenzise yonke eminye imigudu ekhona ngaphambi kokudlulisela udaba enkantolo ukuba ixazulule leyo ngxabano.
- Uma inkantolo ingagculisekile ukuthi izidingo zesigatshana sesi (3) azifeziwe, ingayibuyisela leyo ngxabano kulezo zingxenye zombuso ezithintekile.

robotstxt: allowed

filter: keep


text:
Johannesburg - Amaphoyisa asejutshwe ngasesiteshini seGautrain, eSandton, kulandela ukubikwa kwezigameko zokuhlukunyezwa kwabashayeli be-Uber.
Abashayeli bama-meter taxi kuthiwa bavimbela abashayeli be-Uber ukuba basebenze endaweni.
Abashayeli be-Uber bathi bahlukunyezwe baphinde besatshiswa ngesikhathi besebenza esiteshini seGautrain eSandton.
OLUNYE UDABA: Kugcine kumenele umshayeli we-Uber owashiswa
Amakhasimende afuna ukusebenzisa izimoto ze-Uber ukusuka esiteshini seGautrain ayacelwa ukuba aqhele ngakule ndawo, ukuqinisekisa ukuphepha kwawo.
Abashayeli bama-meter taxi bathi ngeke bayivumele i-Uber ukuba isebenze kule ndawo kuze kube indlela esebenza ngayo ilawulwa uhulumeni.
News 24


text:
Ngimkhonzile uZuma - Shaik
2012-10-25 12:01
Johannesburg - Loyo owabe engumeluleki wezimali kaMengameli uJacob Zuma, uSchabir Shaik, utshele abezindaba ze-Eyewitness News wathi namanje usamuhlonipha kakhulu umengameli.
UShaik walahlwa ngamacala enkohlakalo ngonyaka ka-2005 wagwetshwa, wase ededelwa ejele ngonyaka ka-2009, ngemuva kokuthola ushwele wokugula.
INkantolo eNkulu eThekwini yathola ukuthi ubudlelwano bukaZuma noShaik, babe bunomkhuba phakathi.
"Ngicabanga ukuthi uZuma uyindoda ehloniphayo, ngimkhonzile ngempela," kusho uShaik.
UShaik utshele abezindaba wathi uchitha isikhathi sakhe ngokufunda nokusebenza engadini, uthi uyathemba ukuthi ngelinye ilanga uyovunyelwa ukuthi abuyele emabhizinisini.
Lona udonsa isigwebo sakhe seminyaka engu-15 ehleli ekhaya.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
Wake wazibuza ukuthi i-Amazon inquma kanjani izinga lomkhiqizo ngamunye? I-Amazon isebenzisa i-algorithm yayo ekhethekile ebizwa ngokuthi i-A9. Njenge-Google, i-Amazon igcina ngasese ukuthi i-algorithm yabo eyinhloko isebenza kanjani futhi i-Amazon kuphela iyazi ngokuqinisekile ukuthi ihlanganiswe yini ohlelweni lwabo lwesimo.
Ngokusho kophenyo lwamuva, i-Amazon iye yafinyelela ngisho ne-Google ngenani labasebenzisi abafuna imikhiqizo. Ngokuqondene nami, kuyisizathu esiyinhloko sokugcina i-algorithm yesimo ngasese - how to get a motorcycle appraised. Kungenzeka ukuthi yingxenye yesizathu sokuthi i-algorithm iqhubeka kanjani ngcono futhi ibuyekezwa yi-Amazon.
Njengoba ama-Amazon abamele, enye yezinhloso eziyinhloko ze-Amazon A9 algorithm ukuhlinzeka abasebenzisi ngemiphumela yosesho efanele kakhulu. Yingakho bazama njalo ukuthola imiphumela engcono futhi bathuthukise isipiliyoni sokusesha komsebenzisi. I-A9 yesimo se-algorithm ifunda ngokuzenzakalelayo ukuhlanganisa izici eziningi zokubaluleka. Idatha yezincwadi ze-Amazon ikhiqize inikeza izici eziningi zokubaluleka. Ngakho-ke, ama-Amazon angafunda emaphethini okucinga okudlule futhi alungise le datha kulokho okuphawulekayo kumakhasimende. Ngale ndlela, ikhasimende ngalinye ku-Amazon lithola ikhasi lekhasi lokusesha elihlukile ngokusekelwe kubacwaningi bakhe basendulo, ukuthenga, nokuthandayo. Yonke imiphumela yosesho ilandelwe futhi ifakwe ku-oda yalokho okubaluleke kakhulu kumsebenzisi.
Kule posi emfushane, sizoxoxa ngezinto eziyinhloko zangaphakathi nezangaphandle ezithinta isikhundla se-Amazon nezinye izinto ama-Amazon azibheka ngokunikeza isikhundla esithile sekhasi ngomkhiqizo ngamunye.
Izici zangaphakathi zase-Amazon
Izinto ezibalulekile zangaphakathi i-Amazon ezibhekisele imikhiqizo yezinhlobo zifaka:
Azikho iziqondiso eziqondile ezinikezwa ukuthi izahlulelo ze-Amazon zizimisele kanjani. Nokho, singasho ukuthi ama-Amazon acabangela izinto ezifana nenombolo nekhwalithi yokubuyekezwa komsebenzisi kanye nesimo sezinkanyezi zomkhiqizo ngamunye..Ngaphezu kwalokho, i-Amazon ibala inani lokuchofoza kusuka kusesho nezinye izici zokuziphatha ezichaza isipiliyoni sokusesha komsebenzisi.
Lesi simo esingaphakathi simo kubalulekile, kodwa ngaphandle kwemingcele nemininingwane yokuhlaziywa, sishiywa ebumnyameni .
- Amamethrikhi ebhizinisi abalulekile
Okushoyo konke i-Amazon inomgomo owodwa engqondweni. Lokhu kukhulisa inzuzo kanye nenzuzo yebhizinisi jikelele. Kodwa akucaci ukuthi i-Amazon isebenzisa kanjani ukulandelela nokukala amamethrikhi ebhizinisi elibucayi.
- Ama-metric angu-Amazon ukusebenza
Ukwaneliseka kwamakhasimende kungenye yezinyathelo eziphawulekayo zokusebenza ama-Amazon acabangela ukuthi wenza kahle kangakanani umdayisi ku-Amazon. Abathengisi be-intanethi bangahlola ukuthi benzani ngokuphathelene nokwaneliseka kwamakhasimende, kubhekisela kudeshibhodi yezempilo ye-Akhawunti.
Iziphi izinto ezingathinta isikhundla sakho se-Amazon? Isigaba sokuthengisa
Isikhundla sokuthengisa siyisici esibonakalayo se-Amazon esilinganisweni esingathinta ngqo umkhiqizo wakho emkhakheni wemiphumela yokusesha. Iphakethe izinga lakho lokuthengisa, ngcono amaphuzu wakho wokubaluleka uma amakhasimende afuna umkhiqizo azoyithenga. Ukuze uthuthukise izinga lakho lokuthengisa e-Amazon udinga ukwenza amadili angcono kakhulu.
Uma umsebenzisi efaka umbuzo wakhe ebhokisini lokucinga le-Amazon, kungenzeka ukuthi ucabanga ngokuthenga okuthile. Ukukhuthaza ikhasimende ukuthi lenze i-oda, i-Amazon inikeza uhlu lwemikhiqizo elandelwe yi-algorithm futhi ibhalwe ohlwini lokuhlelwa kwezinto ezihambisanayo. Uma umsebenzisi ethola uhlu oluhambisana nemikhiqizo yombuzo, i-Amazon iqala ukulandela lokho okuchofoza kukho okulandelayo. Ngakho-ke, i-Amazon ibalwa ngamazinga okuchofoza futhi ihlanganisa lezi zibalo ku-algorithm.


text:
Kulwelwa amalungelo abesifazane eMorocco
2013-01-24 12:03
Rabat – Abamalungelo abesifazane eMorocco banethemba lokuthi uzocishwa umthetho ovumela abaglwengule izingane ukuba bangaboshwa uma bezishada, kodwa luselude ukhalo olusazohanjwa ukuze kulinganwe ngokobulili.
Izwe lathuka ngoMashi 2012 ngesikhathi u-Amina Filali, 16, ezibulala ngoba ephoqwe ukuba ashade nowamdlwengula. Ngokukamdlwenguli wayevunyelwa isigaba 475 somthetho wezwe ukuba ashade isisulu ukuze akhululwe.
NgoMsombuluko, uhulumeni wamaSulumane uzwakalise ukuseseka isiphakamiso okuhloswe ngaso ukususa lo mthetho.
Ihhovisi lezobulungiswa nalo lizwakalise ukuseseka lesi siphakamiso esenziwe yiPhalamende sokususa lo mthetho, ngaphansi kwawo umdlwenguli ugwetshwa iminyaka ejele uma engashadi nesisulu.
Isiphakamiso kusalindeleke ukuba iPhalamende lisivume ngokusemthethweni.
Ihhovisi liphinde lathi alizimisele nje ngokugcina ngalokhu, kodwa lifuna nokuthi labo abadlwengula izingane bajeziswe kakhulu, njengokuthi nje babhadle iminyaka engu-30 ejele hhayi emihlanu njengokuba kwenzeka.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Sapa - AFP


text:
Hlola i-Check Point Certified Security Administrator I-R80 Training Course & Certification
Uhlolojikelele
Okudingekayo
Uhlaka Lokufunda
Uhlelo noHlelo
Certification
Hlola i-Check Point Certified Security Administrator I-R80 Training Course
Hlola ukuPhepha kokuPhepha kokuPhepha i-R80 inikeza ukuqonda kwemigomo eyisisekelo namakhono adingekayo ukulungisa i-Check Point Security Gateway ne-Management Software Blades. Phakathi nale nkambo, uzosungula inqubomgomo yezokuphepha futhi ufunde ngokuphatha nokuqapha inethiwekhi ephephile, ukuthuthukisa nokulungisa iSango Lokuphepha nokusebenzisa inethiwekhi yangasese yangasese.
Imfuneko yokuthola isitifiketi se-R80 ye-Check Point Certified Security Administrator
Abantu abafunda kule nkambo kufanele babe nolwazi jikelele I-TCP / IP, nolwazi lokusebenza lwe-Windows, UNIX, ubuchwepheshe benethiwekhi kanye ne-intanethi.
Isikhathi sokuphuma kwesikhathi sezinkathi: Izinsuku ze-3
- I-Module 1: Isingeniso se-Check Point Architecture
- I-Module 2: Ukuphathwa Kwenqubomgomo Yokuphepha
- I-Module 3: I-Check Point Security Solutions
- I-Module 4: Ukubonakala kwe-Traffic
- I-Module 5: Imiqondo eyisisekelo ye-VPN
- I-Module 6: Ukuphatha Ukufinyelela Komsebenzisi
- I-Module 7: Ukusebenza ne-Cluster XL
- I-Module 8: Ukuqalisa ukusebenza komphathi
- I-Module 9: Imibiko ye-SmartEvent
Sicela ubhalele ku- info@itstechschool.com & uxhumane nathi ku-91-9870480053 ngezindleko zemali & isitifikedi, isimiso & indawo
Ukuze uthole olunye ulwazi ngomusa Xhumana nathi.


text:
NGOLWEZI Lukhulu luyeza luyanyelela kulempelasonto njengoba amaqembu ebhola likanobhutshuzwayo azophinde atholane phezulu, kuzoguga utshani.
IMIDLALO IMI KANJENA:
Wadley - NgoMgqibelo
Machibisa vs Benfica 8.30am
Heroes vs Legends 9.45am
Nombulula vs Y. City 11am
Celtics vs Smero 12.25pm
Reunion vs Mnyandu 1.40pm
SAB 3pm
Juventus vs Ayoba 5pm
Wadley - NgeSonto
M. Panthers vs G. Pirates 8.30am
Y. City Stars vs Legends 9.45am
Al Ansaar vs Benfica 11am
T. Masters vs Y. Movers 12.15pm
OK Mata vs Seven Stars 1.30pm
Special XI vs Ayoba 5pm
Izaziso
Amaqembu sicela agcine isikhathi.
Abafisa ukuba onondweba (referees) ngaphansi kwe-EFA sicela baxhumane noSanele Vilakazi ku 079 479 4490 noma beze emhlanganweni ozokuba ngoLwesihlanu ngo-5 ntambama.


text:
Kuboshwe inqwaba yababhikishi eNigeria
2012-11-06 07:30
Lagos - Amaphoyisa eningizimu mpumalanga neNigeria athi abophe abantu ababalelwa ku-100 abebemasha bevayizisa ifulegi lezwe elahlubuka nelingaphumelelanga, iBiafra.
Okhulumela amaphoyisa u-Ebere Amaraizu uthe lokhu kwenzeke ekuseni ngoMsombuluko ngesikhathi kumasha amalungu eBiafra
Zionist Movement edolobheni i-Enugu.
Uthe akazi ukuthi la madoda azothweswa maphi amacala.
Ngo-2011, kwenzeka umbhikisho ofanayo nalo kwaboshwa abantu babhekana necala lokuzama ukuketula uMbuso kodwa laphinde lahoxiswa.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Sapa - AP


text:
Kuboshwe othisha ngokulimala komfundi eKZN
2012-03-23 08:32
Johannesburg - Kuboshwe othisha abane KwaZulu-Natal mayelana nokushaya umfundi kanzima ngendlela yokuthi alimale esithweni sakhe sangasese, ngokusho kombiko ngoLwesihlanu.
Okhulumela amaphoyisa uCaptain Thulani Zwane ukuqinisekisile ukuvulwa kwecala lokushaya ngoLwesine, nathi lavulwa ngenyanga eyedlule esiteshini samaphoyisa eNsikeni eMzimkulu, kubika iThe Witness.
Akukacaci kahle ukuthi labo thisha bazovela nini enkantolo.
Lo mfana uthi washaywa imivimbo engu-12 ezinqeni nemithathu esandleni ngoJanuwari, wathi evuka ngakusa wezwa izinhlungu esithweni sangasese.
Udokotela wathola ukuthi izigaxa zegazi zavimba ukuhamba kwegazi nokwadingeka ukuthi lo mfundi ahlinzwe.
UNgqongqoshe wezeMfundo eKZN uSenzo Mchunu uthe uyazi ukuthi izingane zisashaywa ezikoleni, kodwa othisha bakwenza lokho ngokuthanda kwabo.
OweSadtu uLindani Mkhize uthe bamelene nokushywa kwezingane ngenxa yokuthi akukho emthethweni.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kudutshulwe usomatekisi washona
2011-04-15 16:35
Johannesburg - Kubulawe ilungu likasoseshini iSharpville Taxi Association washona emuva kokuthi edutshulwe kawu-13 ngaphandle komuzi wakhe eVereeniging, ngokwemibiko ngoLwesihlanu.
"Kudutshulwe umlisa eBedworth Park eVereeniging izikhawu ezibalekayo ngaphandle komuzi wakhe ngoLwesine ntambama," kusho okhulumela amaphoyisa aseGauteng uConstable Teboho Lephoto.
Kodwa, akazange aqinisekise umbiko ophume ephaphendabeni iBeeld ngoLwesihlanu othi uJoseph Chesane, 49, ubeyilungu leSharpeville Taxi Association nokuthi ubulawe esigamekweni ebesihleliwe.
"Sisazama ukuthola ukuthi bekuyini imbangela yokubulawa kwakhe," kusho uLephoto etshela i-Sapa.
UChesane ubulawe ebuya emhlanganweni kasoseshini.
- SAPA


text:
Ngibophe futhi - Oweqembu eliphiksayo
2013-01-28 10:02
Lusaka - Umholi weqembu eliphikisayo eZambia uHakainde Hichilema, usephonsele uMengameli uMichael Sata inselelo ethi akaphinde futhi ambophe.
UHichilema usho kanjena ngesikhathi iqembu lakhe libambe umbhikisho walo wokuqala, kusukela uSata abuyela esikhundleni ngoSepthemba 2011.
"Angeke ngiyeke ukukhulumela abantu baseZambia, uma uSata ethanda angangibopha kuze kube ka-200. Umehlulile umsebenzi, manje usefuna ukubopha abaholi abaphikisayo. Angeke ngiyeke ukukhulumela abantu," kusho uHichilema etshela izinkumbi zabalandeli beqembu lakhe i-United Party for
National Development (UPND).
Lo mholi waboshwa mhlaka-17 Januwari, ubhekene necala lokwedelela umengameli nelokuqamba amanga.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
Isahluko 8: Izinkantolo Nokuphathwa Kwezobulungiswa
165. Igunya lokuphatha umthetho
- Igunya lokuphathwa komthetho waseRiphabhuliki libekwe ezinkantolo.
- Izinkantolo zizimele, futhi zisebenza ngokuholwa kuphela
nguMthethosisekelo nomthetho, okufanele ziwusebenzise ngokungavuni
hlangothi futhi ngaphandle kokwesaba, ukwenzelela noma ukukhetha.
- Akukho muntu noma ingxenye yombuso okufanele iphazamise
ukusebenza kwezinkantolo.
- Izingxenye zombuso, kufanele zisize futhi zivikele izinkantolo ukuze
ziqinisekise ukuzimela, ukungakhethi, isithunzi, ukufinyeleleka
kanye nokusebenza ngendlela efanele kwezinkantolo, ngokusebenzisa
umthetho nezinye izinyathelo.
- Umyalo noma isinqumo esikhishwe yinkantolo sibopha bonke abantu
kanye nezingxenye zombuso ezithintekile.
-
Ijaji Elikhulu liyinhloko yezobulungiswa futhi liqhuba umsebenzi
wokusungula nokuqapha inkambiso namazinga okuqhuba imisebenzi
yezobulungiswa ezinkantolo zonkana.
[Isigatshana sesi (6) singezwe ngesigaba soku 1 soMthetho weShumi nesikhombisa oChibiyela uMthethosisekelo wezi 2012.]
166. Uhlelo lwezinkantolo
- Izinkantolo yilezi -
- iNkantolo Yomthethosisekelo;
- iNkantolo Enkulu okwedluliselwa kuyo amacala;
- iziNkantolo Ezinkulu zaseNingizimu Afrika, kumbandakanya noma
iyiphi inkantolo enkulu yokwedlulisela amacala engamiswa
nguMthetho Wephalamende ukuze iqule amacala adlulisiwe avela
eziNkantolo ezisezingeni elifanayo neleziNkantolo Eziphakeme
zaseNingizimu Afrika;
- iziNkantolo Zomantshi; kanye
- nanoma yiziphi ezinye izinkantolo ezimisiwe noma ezamukelwe
ngokoMthetho Wephalamende, kumbandakanya noma yiziphi
izinkantolo ezisezingeni elifanayo neleziNkantolo Eziphakeme zaseNingizimu Afrika noma iziNkantolo Zomantshi.
[Isigatshana (c) no (e) ziguqulwe ngesigaba sesi 2 soMthetho weshumi nesikhombisa oChibiyela uMthethosisekelo wezi 2012.]
167. Inkantolo yoMthethosisekelo
-
INkantolo Yomthethosisekelo yakhiwe nguMongameli Wamajaji
aseNiningizimu Afrika, iPhini Likamongameli Wamajaji kanye namanye
amajaji ayisishiyagalolunye.
[Isigatshana soku-(1) indawo yaso ithathwe yisigaba se-11 soMthetho Weshumi Nanye Wokuchibiyela uMthethosisekelo we-2001.]
- Udaba oluphammbi kweNkantolo Yomthethosisekelo kufanele lwethanyelwe
ngamajaji ayisishiyagalombili okungenani.
- INkantolo Yomthethosisekelo –
- iyinkantolo ephakeme eRiphabhuliki; futhi
- inganquma
- ngezindaba zomthethosisekelo, kanye
- nangezinto izindaba, uma iNkantolo yoMthethosisekelo ikhipha
imvume yokulidlulisa ngesizathu sokuthi lolo daba liveza
impikiswano kwezomthetho emphakathini ngokujwayelekile
okufanele lubhekwe ileyo Nkantolo, futhi
- ithatha isinqumo esingujuqu mayelana nokuthi ngabe udaba
luwudaba olungaphansi kwegunya layo.
[Isigatshana sesi (3) siguqulwe ngesigaba sesi 3 soMthetho weShumi nesikhombisa oChibiyela uMthethosisekelo wezi 2012.]
- YiNkantolo Yomthethosisekelo kuphela –
- enganquma ngezingxabano ezingaba khona phakathi kwezingxenye
zombuso zikazwelonke noma zesifundazwe eziphathelene nesimo
ngokomthethosisekelo, amandla noma imisebenzi yanoma yiziphi
lezo zingxenye zombuso;
- enganquma ngokuhambisana nomthethosisekelo kwanoma yimuphi
uMthethosivivinywa wephalamende noma wesifundazwe, kodwa
ingakwenza lokho kuphela ezimweni ezilindelwe esigabeni sama-79
noma se-121;
- enganquma ngezicelo ezicatshangwa esigabeni sama-80 noma se-122;
- enganquma ngokuhambisana nomthethosisekelo kwanoma yikuphi
ukuchibiyela okwenziwe kuMthethosisekelo;
- enganquma ukuthi iPhalamende noma uMongameli behlulekile ukufeza
isibopho somthethosisekelo; noma
- engaqinisekisa umthethosisekelo wesifundazwe
ngokwesigaba se-144.
-
INkantolo yoMthethosisekelo yenza isinqumo esingujuqu ngokuthi
uMthetho Wephalamende, uMthetho wesifundazwe noma isenzo
sikaMongameli siyahambisana yini nomthethosisekelo, futhi kufanele
iqinisekise ukungasebenzi kwanoma yimuphi umyalo owenziwe yiNkantolo
Enkulu Yokwedluliswa Kwamacala, yiNkantolo Ephakeme, noma yinkantolo
yezinga elifanayo, ngaphambi kokuthi lowo myalo ube namandla athile.
[Isigatshana sesi –(5) siguqulwe ngesigaba sesi 3 soMthetho weShumi nesikhombisa oChibiyela uMthethosisekelo wezi 2012.]
- Umthetho kazwelonke noma imitheshwana yeNkantolo Yomthethosisekelo
kufanele ivumele umuntu, uma kuzosebenzela ubulungiswa kanye
nangemvume yeNkantolo Yomthethosisekelo –
- ukuthi ase udaba ngqo eNkantolo Yomthethosisekelo; noma
- ukuthi edlulisele udaba luqonde ngqo eNkantolo Yomthethosisekelo
luvela kunoma iyiphi enye inkantolo.
- Udaba olumayelana nomthethosisekelo lumbandakanya noma yini
ephathelene nokuhunyushwa, ukuvikelwa nokuphoqelelwa koMthethosisekelo.
168. INkantolo Enkulu Yamajaji yokwedluliswa kwamacala
-
INkantolo Enkulu Yamajaji yokwedluliselwa kwamacala inoMongameli,
iPhini likaMongameli kanye nenani lamajaji okwedluliselwa kwamacala
elibekwe nguMthetho wePhalamende.
[Isigatshana soku-(1) indawo yaso ithathwe yisigaba se-12 soMthetho Wesithupha Wokuchibiyela uMthethosisekelo we-2001.]
-
Udaba oluphambi kweNkantolo Enkulu yokwedluliselwa kwamacala
kufanele lunqunywe yinani lamajaji elishiwo nguMthetho Wephalamende.
[Isigatshana sesi-(2) indawo yaso ithathwe yisigaba se-12 soMthetho Wesithupha Wokuchibiyela uMthethosisekelo we-2001.]
-
a. INkantolo Enkulu yokwedluliselwa kwamacala, inganquma nganoma
yiziphi izindaba ezedlulisiwe ezivela eNkantolo ePhakeme yaseNingizimu
Afrika noma enkantolo esezingeni elifanayo neleNkantolo ePhakeme
yaseNingizimu Afrika, ngaphandle uma kuwudaba oluphathelene nomsebenzi
noma nokuncintisana ngaleyo ndlela olunganqunywa ngoMthetho wePhalamende.
- Inkantolo Enkulu Yokudlulisa amacala inganquma kuphela —
- ngamacala edlulisiwe;
- ngezinto eziphathelene nokwedluliswa kwamacala; kanye
- nanganoma yiluphi olunye udaba olungabhekiswa kuyo ezimweni
ezichazwe nguMthetho Wephalamende.
[Isigatshana sesi (3) siguqulwe ngesigaba sesi 4 soMthetho weShumi nesikhombisa oChibiyela uMthethosisekelo wezi 2012.]
169. IziNkantolo eziPhakeme zaseNingizimu Afrika
- INkantolo ePhakeme yaseNingizimu Afrika inganquma -
- nganoma yiluphi udaba lomthethosisekelo ngaphandle kodaba –
- iNkantolo yoMthethosisekelo evumile ukululalela ngqo
ngokwemigomo yesigaba se 167(6)(a); noma
- olwabelwe enye inkantolo yezinga elifanayo neleNkantolo
Ephakeme yaseNingizimu Afrika; futhi
- nanganoma yiluphi olunye udaba olungabelwe enye inkantolo
nguMthetho Wephalamende.
- INkantolo ePhakeme yaseNingizimu Afrika yakhiwe amaGatsha anqunywe
ngoMthetho wePhalamende, lowo Mthetho okufanele uhlinzekele –
- ngokusungula amaGatsha, enezihlalo esisodwa noma ezingaphezulu kwesisodwa oeGatsheni; futhi
- ukuthwesa iGatsha igunya noma isihlalo eGatshani.
- IGatsha ngalinye leNkantolo ePhakeme yaseNingizimu Afrika –
- lineJaji Elingamele;
- lingaba naPhini leJaji Elingamele elilodwa noma angaphezulu
kwelilodwa; futhi
- linelinye inani lamanye amajaji anqunywe ngokwemigomo
yomthetho kazwelonke.
[Isigaba 169 siguqulwe ngesigaba sesi 5 soMthetho weShumi nesikhombisa oChibiyela uMthetho- sisekelo wezi 2012.]
170. Ezinye izinkantolo
Zonke izinkantolo ngaphandle kwalezo ezivezwe esigabeni 167, 168, 169 zinganquma nganoma iluphi udaba olushiwo nguMthetho Wephalamende, kodwa izinkantolo ezisezingeni elingaphansi kweleNkantolo ePhakeme yaseNingizimu Afrika azivunyelwe ukucwaninga noma zibeke isinqumo ngokuhambisana nomthethosisekelo kwanoma yimuphi umthetho noma isenzo sikaMongameli.
>
> [Isigaba 170 siguqulwe ngesigaba sesi 6 soMthetho wesikhombisa oChibiyela uMthethosisekelo wezi 2012.]
{:.note}
171. Izinqubo ezilandelwa yinkantolo
Zonke izinkantolo zisebenza ngokomthetho kazwelonke, futhi imitheshwana nezinqubo ezilandelwayo zazo kufanele zihlinzekelwe ngokomthetho kazwelonke.
172. Amandla ezinkantolo ezindabeni zomthethosisekelo
- Lapho yenza isinqumo odabeni lomthethosisekelo olusemandleni ayo,
inkantolo –
- kufanele isho ukuthi noma yimuphi umthetho noma isenzo
esingahambisani nomthethosisekelo awusebenzi ngokomthetho kuye
ngezinga lokungahambisani kwalokho nomthethosisekelo; futhi
- ingenza noma yimuphi umyalo olungile nofanele, kumbandakanya –
- umyalo obeka umkhawulo wokusebenza kwesiphakamiso
sokuphambana nomthetho esikhathini esedlule; kanye
- nomyalo olengisa isiphakamiso sokuphambana nomthetho kwanoma
yisiphi isikhathi futhi nanganoma yiziphi izimo, ukuze
iziphethimandla ezifanele zilungise lelo phutha.
-
- INkantolo Enkulu yokwedluliswa kwamacala, iNkantolo Ephakeme
yaseNingizimu Afrika noma inkantolo yezinga elifanayo neleNkantolo
Ephakeme ingenza umyalo mayelana nokuthi uMthetho Wephalamende, uMthetho
wesifundazwe kanye nanoma yisiphi isenzo sikaMongameli, kuyahambisana
yini nomthethosisekelo, kodwa umyalo wokuthi okuthile akuhambisani nomthethosisekelo awukwazi ukusebenza ngaphambi kokuthi kuqinisekiswe yiNkantolo Yomthethosisekelo.
[Indima (a) iguqulwe ngesigaba sesi 7 soMthetho weShumi nesikhombisa oChibiyela uMthetho- sisekelo wezi 2012.]
- Inkantolo ekhipha umyalo mayelana nokungahambisani nomthethosisekelo
ingenza isinqumo sesikhashana esinqanda noma esiphoqa ukuthi
kwenziwe okuthile noma inike, noma yenze esinye isinqumo
sesikhashana esingasiza othintekile odabeni, noma ingamisa
ukuqhutshwa kodaba enkantolo, kuze kuphume isinqumo seNkantolo Yomthethosisekelo mayelana nokubasemthethweni kwalowo Mthetho noma isenzo.
- Umthetho kazwelonke kufanele uhlinzekele ukwedluliselwa komyalo
wokuthi okuthile akuhambisani nomthethosisekelo
eNkantolo Yomthethosisekelo.
- Noma yimuphi umuntu noma ingxenye yombuso ethinteke ngokwanele
ingedlulisela udaba eNkantolo Yomthethosisekelo noma ifake isicelo
siqonde ngqo eNkantolo Yomthethosisekelo, ukuba iqinise noma iguqule
umyalo wokuthi okuthile kuphambene nomthethosisekelo okhishwe
yinkantolo ngokwalesi sigatshana.
173. Amandla avele akhona ezinkantolo
INkantolo Yomthethosisekelo, iNkantolo Enkulu yokwedlulisela amacala kanye neziNkantolo Eziphakeme zaseNingizimu Afrika ngayinye zinamandla avele akhona okuvikela nokulawula izinhlelo zazo, kanye nawokuthuthukisa umthetho ojwayelekile, kube kuqikelelwe izidingo zobulungiswa.
[Isigaba 173 siguqulwe ngesigaba sesi 8 soMthetho weShumi nesikhombisa oChibiyela uMthetho- sisekelo wezi 2012.]
174. Ukuqokelwa ezikhundleni kwabehluleli basezinkantolo
- Noma yimuphi umuntu wesifazane noma wesilisa ofanele futhi ongumuntu
okulungele ukuthi abe kulesi sikhundla angaqokwa
njengomehluleli wasenkantolo. Noma yimuphi umuntu ozoqokelwa
esikhundleni seNkantolo Yomthethosisekelo kufanele abeyisakhamuzi
saseNingizimu Afrika.
- Isidingo sokuthi abehluleli basezinkantolo babonise kabanzi,
ukwakheka kweNingizimu Afrika ngokobuhlanga nangokobulili kufanele
sicatshangwe uma abehluleli basezinkantolo beqokelwa ezikhundleni.
-
UMongameli, njengenhloko yabaphathi bakazwelonke, ngemuva
kokubonisana neKhomishani Yemisebenzi Yobulungiswa nabaholi
bamaqembu amelwe kusiGungu Sikazwelonke, uqoka uMongameli Wenkantolo
Yomthethosisekelo nePhini Likamongameli Wamajaji Enkantolo
Yomthethosisekelo futhi ngemuva kokubonisana neKhomishana
Yemisebenzi Yobulungiswa, uqoka uMongameli kanye nePhini
likaMongameli beNkantolo Enkulu Yokwedluliselwa Kwamacala.
[Isigatshana sesi-(3) indawo yaso ithathwe yisigaba se-13 soMthetho Wesithupha Wokuchibiyela uMthethosisekelo we-2001.]
- Amanye amajaji eNkantolo Yomthethosisekelo aqokwa nguMongameli
njengenhloko ephethe kuzwelonke, ngemuva kokubonisana noMongameli
Wamajaji Enkantolo Yomthethosisekelo, kanye nabaholi bamaqembu
amelwe kusiGungu Sikazwelonke elandela inqubo elandelayo:
- IKhomishani Yemisebenzi Yobulungiswa, kufanele yenze uhlu
lwamagama abantu abaphakanyisiwe lube namagama amathathu ngaphezu kwaleso sibalo sabantu abafanele baqokelwe ezikhundleni, bese elunikeza uMongameli loluhla.
- UMongameli angaqokela ezikhundleni abantu abasohlwini, futhi
kufanele azise iKhomishani Yemisebenzi Yobulungiswa ngezizathu, uma
kukhona abaphakanyisiwe abangemukelekile, futhi kusenesidingo
sokuqokelwa kwabanye ezikhundleni.
- IKhomishani Yemisebenzi Yobulungiswa, kufanele linezelele uhla
ngamanye amagama aphakanyisiwe, futhi uMongameli kufanele aqoke laba
abasele ohlwini olunezezelwe.
[Isigatshana sesi-(4) indawo yaso ithathwe yisigaba se-13 soMthetho Wesithupha Wokuchibiyela uMthethosisekelo we-2001.]
- Ngazo zonke izikhathi, kufanele okungenani amalungu amane eNkantolo
Yomthethosisekelo kube ngabantu ababengamaJaji ngesikhathi beqokelwa
ukuba ngamaJaji Enkantolo Yomthethosisekelo.
- UMongameli kufanele aqoke amaJaji azo zonke ezinye izinkantolo,
ngokuyalelwa yiKhomishani Yemisebenzi Yobulungiswa.
- Abanye abehluleli basezinkantolo kufanele baqokwe ngokoMthetho
Wephalamende okufanele uqikelele ukuthi ukuqokwa kwabo,
ukukhushulelwa ezikhundleni ezithe xaxa, ukushintshelwa kwenye indawo noma ukuxoshwa emsebenzini, noma ukuqondiswa kwezigwegwe, lokhu kwenziwa ngaphandle ngokuvuna abathile noma ukukhetha abathile.
- Ngaphambi kokuthi abehluleli basezinkantolo baqale ukwenza
imisebenzi yabo kufanele bafunge noma benze isiqinisekiso
ngokulandela lokho okushiwo kuSheduli yesi-2, ukuthi bazowuphakamisa
bawuvikele uMthethosisekelo.
175. Amajaji angamabamba
- UMongameli angaqoka umuntu wesifazana noma wesilisa ukuba asebenze
njengeJaji eliyibamba lePhini leJaji elinguMongameli noma leNkantolo
Yomthethosisekelo uma kunesikhala kulawa mahhovisi, noma uma umuntu
okuleso sikhundla engekho. Ukuqokwa kweJaji kufanele kwenziwe
ngokulandela izincomo zelungu leKhabinethi elibhekele ukuphathwa
kwezobulungiswa ezenziwa ngokwesekwa nguMongameli weNkantolo
yoMthethosisekelo futhi ukuqokwa kwebamba lePhini leJaji elinguMongameli
kufanele kwenziwe kumazinga amajaji ayeqokwe eNkantolo yoMthethosisekelo
ngokwemigomo yesigaba 174(4).
-
Ilungu leKhabinethi elibhekele ukuphathwa kwezobulungiswa kufanele liqoke amaJaji angamabamba kwezinye izinkantolo ngemuva kokubonisana neJaji elisesikhundleni esiphezulu kuleyo nkantolo lapho iJaji eliyibamba lizosebenza khona.
[Isigatshana 175 siguqulwe ngesigaba sesi 9 soMthetho weShumi nesikhombisa oChibiyela uMthethosisekelo wezi 2001.]
176. Isikhathi sokuba sesikhundleni kanye nokukhokhelwa
-
Amajaji eNkantolo Yomthethosisekelo aqokelwa isikhathi
esingenakuvuselelwa esiyiminyaka eyi-12, noma kuze kufike lapho efika
eminyakeni engama-70 yobudala, kwencike ekutheni yikuphi okufika kuqala,
ngaphandle kwalapho uMthetho Wephalamende welula isikhathi sokuba
sesikhundleni seJaji leNkantolo Yomthethosisekelo.
[Isigatshana soku-(1) indawo yaso ithathwe yisigaba se-15 soMthetho Wesithupha Wokuchibiyela uMthethosisekelo we-2001.]
- Amanye amajaji ahlala ezikhundleni aze ayekiswe emsebenzini
njengokusho koMthetho Wephalamende.
- Amaholo, izimali ezibonelela okuthile kanye nokusizakala
okuyingxenye yeholo lamajaji akufanele kuncishiswe.
177. Ukususwa esikhundleni
- Ijaji lingasuswa esikhundleni kuphela uma –
- iKhomishani Yemisebenzi Yobulungiswa ithola ukuthi ijaji
lehluleka kakhulu ukuwenza ngendlela umsebenzi walo, noma
litholakale linecala elibi lokungaziphathi ngendlela efanele,
futhi
- nesiGungu Sikazwelonke uthi ijaji lelo lisuswe esikhundleni,
ngesinqumo esesekwa okungenani ngamalunga aso
amabili kwamathathu.
- UMongameli kufuneka alisuse ijaji esikhundleni ngemuva kokwamukelwa
kwesinqumo sokususwa kwalelo jaji.
- UMongameli ngokwelulekwa yiKhomishani Yemisebenzi Yobulungiswa,
angalimisa emsebenzini okwesikhashana ijaji elithintekayo kulezo
zinqubo ezishiwo kusigatshana soku-(1).
178. IKhomishani Yemisebenzi Yobulungiswa
- IKhomishani Yemisebenzi Yobulungiswa Yakhiwe –
- nguMongameli Wamajaji Enkantolo Yomthethosisekelo, elengamela
imihlangano yeKhomishani;
-
nguMongameli Wenkantolo Enkulu yokwedluliselwa kwamacala;
[Indima (b) indawo yayo ithathwe yisigaba se-16(a) soMthetho Wesithupha Wokuchibiyela uMthethosisekelo we-2001.]
- iJaji eleNgamele isifundazwe elikhethwe ngamanye amaJaji eNgamele
kwezinye izifundazwe;
- Ilungu leKhabinethi elibhekene nokuphathwa kwezobulungiswa, noma
umuntu okhethwe yilelo lungu ukuba alimele kwiKhomishani;
- abameli ababili bezinkantolo zamajaji abasebenzayo ngaleso sikhathi
abaphakanyiswe ngabanye abameli basemaJajini ukuba bamele bonke
abameli basemajajini, futhi beqokwe nguMongameli wezwe;
- abameli ababili abakhethwe ngabanye abameli bakwezinye izinkantolo,
ukuba bamele bonke laba bameli, futhi beqokwe nguMongameli wezwe;
- umfundisi oyedwa wezomthetho okhethwe ngabafundisi bezomthetho
kuziyunivesi zaseNingizimu Afrika;
- amalungu esiGungu Sikazwelonke ayisithupha aqokwe yisiGungu
Sikazwelonke, okungenani abathathu kubona kufuneka kube ngamalungu
amaqembu aphikisayo amelwe kusiGungu:
- amalungu amane oMkhandlu Wezifundazwe Kazwelonke aqokwe kanyekanye
nguMkhandlu ngevoti lisekwe okungenani yizifunda eziyisithupha;
- amalungu amane aqokwe nguMongameli njengenhloko ephethe kaZwelonke
ngemuva kokubonisana nabaholi bamaqembu wonke kusiGungu
Sikazwelonke; kanye
-
nalapho kucutshungulwa izindaba eziqondene neGatsha leNkantolo
ethile ePhakeme eNingizimu Afrika iJaji Elengamele lelo Gatsha
noNdunakulu waleso sifundazwe noma umuntu okhethwe nguNdunankulu
waleso sifundazwe.
[Indima (k) indawo yayo ithathwe yisigaba sesi 2 soMthetho Wesibili Wokuchibiyela uMthethosisekelo we 1998 kanye nayisigaba se 16(b) soMthetho Wesithupha Wokuchibiyela uMthethosisekelo we 2001 futhi kanye nangesigaba 10 soMthetho weShumi nesikhombisa oChibiyela uMthethosisekelo wezi 2012.]
- Uma inani labantu abaphakanyiswe ngabameli basemajajini nabanye
abameli ngokwesigatshana soku-(1)(e) noma (f) lilingana nezikhala
okufanele zigcwaliswe, uMongameli wezwe kufanele
abaqokele ezikhundleni. Uma inani labantu abaphakanyisiwe leqile
enanini lezikhala okufanele zigcwaliswe, uMongameli kufanele aqoke
abantu abaphakanyisiwe abalingana izikhala ngemuva kokubonisana
nalowo mkhakha wabameli othintekayo, futhi kufanele aqikelele ukuthi
laba abaqokwayo bawumele lowo mkhakha wabameli jikelele.
- Amalungu eKhomishani akhethwe uMkhandlu Wezifundazwe Kazwelonke
asebenza aze ashintshwe ewonke, noma kuze kuvele isikhala kuwona.
Abanye abangamalungu eKhomishani basebenza kuyona baze bahoxiswe
yilaba ababebaphakamisile.
- IKhomishani Yemisebenzi Yobulungiswa inamandla nemisebenzi enikezwe
yona nguMthethosisekelo nomthetho kazwelonke.
- IKhomishani Yemisebenzi Yobulungiswa ingaluleka uhulumeni kazwelonke
kunoma yiluphi udaba oluhambisana nobulungiswa noma nokuphathwa
komthetho kodwa, uma icubungula noma yiluphi udaba ngaphandle
kokuqokwa kweJaji, kufuneka ihlangane ngaphandle kwamalungu aqokwe
njengokusho kwesigatshana soku-(1) (h) no-(i).
- IKhomishani Yemisebenzi Yobulungiswa ingamisa izinqubo zayo, kodwa
izinqumo zeKhomishana kufuneka zesekwe yiningi lamalungu ayo.
-
IJaji Elikhulu noma uMongameli Wenkantolo Enkulu Yokwedluliselwa
Kwamacala angakwazi ukusebenza kuKhomishani okwesikhashana, iPhini
Lejaji Elikhulu noma iPhini Likamongameli Wenkantolo Enkulu
Yokwedluliselwa Kwamacala, kulokho okuzobe kwenzeka, lizosebenza
njengozolimela kuKhomishani.
[Isigatshana sesi-(7) singezwe yisigaba sesi-2(b) soMthetho Wesibili Wokuchibiyela uMthethosisekelo we-1998 futhi indawo yaso ithathwe sisigaba se-16(c) soMthetho Wesithupha Wokuchibiyela uMthethosisekelo we-2001.]
-
Umongameli kanye nabantu abaqoka, baphakamise noma bakhombe amalungu
eKhomishani ngokwesigaba soku-(1) (c), (e), (f) noma (g), ngendlela
efanayo bangaqoka, baphakamise noma bakhombe omunye ongangena
esikhundleni selungu ngalinye, ukuba asebenze kuKhomishani njalo
lapho ilungu elithenkile lingakwazi ukwenza njalo ngenxa yesizathu
sokwehluleka noma sokungabikho eRiphabhuliki noma ngenxa yanoma
yisiphi esinye isizathu esanele.
[Isigatshana sesi-(8) singezwe yisigaba sesi-2(b) soMthetho Wesibili Wokuchibiyela uMthethosisekelo we-1998.]
179. IsiPhathimandla sezokushushisa
- Kukhona isigungu sezokushushisa esisodwa eRiphabhuliki esimiswe
ngokoMthetho Kazwelonke, futhi esakhiwe yilaba –
- uMqondisi Kazwelonke Wezokushushiswa Komphakathi, oyinhloko
yesigungu sezokushushisa, futhi uqokwa nguMongameli njengenhloko kazwelonke ephethe, kanye
- nabaQondisi Bezokushushiswa Komphakathi ababekwe
nguMthetho Wephalamende.
- Isiphathimandla sezokushushisa sinamandla okushushisa egameni
lombuso, nelokwenza noma yikuphi okuhambisana nokushushisa ukuze
amacala athethiwe ezinkantolo.
- Umthetho kazwelonke kufanele uqikelele ukuthi abaQondisi
Bezokushushiswa Komphakathi –
- banemfundo elungele leso sikhundla; futhi
- babhekana nokushushisa ezindaweni ezithile ezigaguliwe ngaphansi
kwesigatshana sesi-(5).
- Umthetho kazwelonke kufanele uqikelele ukuthi isiphathimandla
sezokushushisa senza umsebenzi waso ngaphandle kokwesaba,
ukwenzelela nokukhetha abanye.
- UMqondisi Kazwelonke Wezokushushiswa Komphakathi –
- kufanele, ngokuvumelana nelungu leKhabhinethi elibhekene
nokuphathwa kwezobulungiswa, futhi nangemuva kokubonisana
nabaQondisi Bezokushushiswa Komphakathi, amise imigomo
yokushushisa okufanele ilandelwe uma kushushiswa;
- kufanele akhiphe imiyalo ecacisa imigomo okufanele ilandelwe uma
kushushiswa;
- angangenelela ohlelweni lokushushisa uma ngabe imiyalo yemigomo
ingalandelwanga; futhi
- angasihlolisisa kabusha isinqumo sokuthi udaba lushushiswe noma
lungashushiswa, ngemuva kokubonisana noMqondisi Wezokushushiswa
Komphakathi ofanele futhi ngemuva kokuzwa izethulo esikhathini
esibekwe nguMqondisi Kazwelonke Wezokushushiswa Komphakathi,
ezivela:
- Kumuntu obekwe icala.
- Kummangali.
- Kunoma yimuphi omunye umuntu noma iqembu uMqondisi
Kazwelonke Wokushushiswa Komphakathi athatha
ukuthi lithintekile.
- Ilungu leKhabinethi elibhekene nokuphathwa kobulungiswa kufanele
libe nokwengamela okungumnqamula juqu ngaphezu
kwesiphathimandla sezokushushisa.
- Zonke ezinye izindaba eziphathelene nesiphathimandla sezokushushisa
kufanele zinqunywe ngumthetho kazwelonke.
180. Ezinye izindaba ezimayelana nokuphathwa kwezobulungiswa
- Umthetho kazwelonke ungahlinzekela noma yiluphi udaba olumayelana
nokuphathwa kwezobulungiswa olungadingidwanga kuMthethosisekelo,
kumbandakanya –
- izinhlelo zokuqeqesha abengameli basezinkantolo;
- izinqubo ezilandelwayo zokubhekana nezikhalo ezithinta
abengameli basezinkantolo; kanye
- nokubamba iqhaza kwabantu abangebona abengameli bezinkantolo
ekuthathweni kwezinqumo zenkantolo.


text:
IChiefs kumele izimisele - Baxter
2012-12-17 15:03
Johannesburg - Umqeqeshi weKaizer Chiefs uStuart Baxter ukholelwa ekutheni iqembu lakhe elisesicongweni akumele linethezeke kakhulu uma selibhekene naMaZulu emdlalweni wePremiership eFNB Stadium ngoLwesibili.
"Iqembu elidonsa kanzima lijwayele ukufela enkundleni uma lihlangene neqembu elidlala kahle," kusho uBaxter ngaMaZulu.
"Ngeke kube ngumdlalo olula ngoba nabo bazobe belwela isithunzi sabo."
IChiefs iya kulo mdlalo kulandela ukudlala ngokulingana ngo 1-1 ne-University of Pretoria ngempelasonto.
AmaZulu, asemsileni kuligi kanti nawo adlale ngokulingana ngo 1-1 neChippa United ngoMgqibelo.
AmaKhosi, nabambelele ngephuzu elilodwa esicongweni, abukeka edonsa kanzima ekuqhubekeni ngegiya aqale ngalo ekoteni yokuqala yesizini.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
AmaSpringbok amkhombe indlela uCoetzee
2018-02-02 12:30
Cape Town - ISA Rugby isikhiphe isimemezelo sokuthi ifinyelele esivumelwaneni sokuhlukana ngezindlela nomqemqeshi weqembu lesizwe, u-Allister Coetzee.
ISA Rugby yiyo ezoqhubeka nomsebenzi obuwenziwa ngumqeqeshi wamaSpringbok, kuze kube ithimba elibhekelele ukusebenza kweqembu nabaqeqeshi kulo nyaka liyaqinisekiswa ngasekupheleni kwale nyanga.
UCoetzee ne-SA Rugby bafinyelele esivumelwaneni wokudabula inkontileka kulandela ukuthi lo mqeqeshi ehlale iminyaka emibili kulo soseshini.
OLUNYE UDABA: Indumalo kuTwitter ngokushona kowayedlalela amaSpringbok
“Bekubalulekile kithi ukuthi sibheke ukuthi yini emqoka eqenjini lesizwe,” kusho uJurie Roux, oyisikhulu esiphezulu se-SA Rugby.
“Sithanda ukubonga u-Allister ngokuzinikela nangokusebenza ngokuzimisela eqeqesha amaSpringbok kanti simfisela okuhle kodwa ngekusasa."
UCoetzee naye uphawule kanje: “Iqembu lamaSpringbok belisondelene kakhulu nenhliziyo yami kanti ngicabanga ukuthi manje kuhlukane inhloko nesixhanti phakathi kwami neqembu.
"Ngifisela amaSpringbok okuhle kodwa ngekusasa, njengenhlalayenza."
Ukuqokwa kwethimba labaphathi bamaSpringbok kulindeleke ukuba kuphothulwe ngaphambi kokuphela kukaFebhuwari.
- News24


text:
Lethabong - Kugwazwe owesilisa washona, kwadlwengulwa owesimame endaweni yaseLethabong ngaseRustenburg, eNorth West.
Okhulumela amaphoyisa uLt-Col Pelonomi Makau uthe umlisa oneminyaka engu-34 ubudala ugwazwe amanxeba ambalwa ngoMgqibelo.
“Amadoda amathathu kanye nabesimame ababili bebesele bodwa ethaveni ngesikhathi bethatha isinqumo sokuya emzini wowesimame oyedwa,” kusho uMakau.
Kuqale ingxabano phakathi kwamadoda amabili nokuyilapho kugwazwe khona omunye amanxeba ambalwa.
OLUNYE UDABA:Kushone abazalwane abangu-16 kugingqika ibhasi
Ngemuva kokugwazwa kowesilisa, umsolwa usabise omunye walaba besimame ngommese wahamba naye baya emzini wakhe nokuyilapho afike amdlwengulela khona ngaphambi kokuba abaleke.
Amaphoyisa asebenza nezinja athungatha lo msolwa obaleke wangena emahlathini esigcemeni saseCuba, kubika iThe Citizen.
News24


text:
UZuma uzobuya engumnqobi eMangaung - Umbiko
2012-12-13 08:30
Johannesburg - Ukwamukela kukaKgalema Motlanthe ukungenela umjaho wesobumengameli ku-ANC ngeke kusayishintsha imiphumela yokuthi ngubani uzophuma phambili, kusho umhlaziyi wezepolitiki uSteven Friedman.
“Ngicabanga ukuthi noMotlanthe uyakwazi lokho...amagatsha amaningi athwele uMengameli Jacob Zuma ngeqoma,” esho ngesikhathi kudingidwa eyaseMangaung eConstitution Hill.
“Okuzoshintsha ukuthi manje njengoba sekukhona ophikisayo, abantu abazohambela iMangaung nabazozibuza ukuthi ngabe abanye abantu noma amaqeqebana ezithunywa amele yini ukuba khona noma cha."
Uqhube ngokuthi ukwamukela kukaMathews Phosa noFikile Mbabula ukungenela lo mjaho kuzohlola ukuthi uNobhala Jikelele we-ANC uGwede Mantashe unamandla amangakanani.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
INKAMPANI yomakhalekhukhwini, uCell C, usuwehlise amanani awo ama-data esinyathelweni okulindeleke ukuba ‘sidlise ngamapayipi’ izimbangi zawo.
UCell C uthi ukwehla kwamanani ama-data kuleli kwenze wakwazi ukuqhamuka nama-package ama-data abiza kangcono. Manje amanani awo ama-data ezigaba ezehlukene asezoncintisana nama-FreeMe data bundle akwaTelkom.
Amanani amasha ale nkampani eza nama-package amahlanu ezoncintisana ngawo nezinye izinkampani njengengxenye yezinhlelo zawo zeConnector nokuzokwenza ukuthi uncintisane ngqo namaFreeMe bundle akwaTelkom nabiza kancane.
Izinhlelo ezinhlanu zakwaCell C ezibizwa ngamaConnector Plans zizonika amakhasimende ama-data angaze afinyelele ku-50GB kanye nama-minutes angu-3 000 okufonela noma ngabe iyiphi inombolo ngenyanga.
Zonke lezi zinhlelo ziyathokala ngokuthi uthenge i-SIM card kuphela bese uhlomula inyanga nenyanga, noma amakhasimende angakhetha inkontileka yezinyanga ezingu-24. Uma ethanda, amakhasimende angaphinde azikhethele nefoni, bese eyikhokhela ngesikhathi esibekiwe senkontileka.
“Indlela amakhasimende asehlangana ngayo nasexhumana ngayo iyaqhubeka nokuguquka futhi thina njengezinkampani zomakhalekhukhwini kumele siqinisekise ukuthi amakhasimende ethu athola lokhu akufunayo, futhi ngendlela abakufuna ngayo, ukuze akwazi ukuhlala exhumene,” kusho iCEO yakwaCell C, uJose Dos Santos.
“Siyazi ukuthi amakhasimende awafuni ukukhathazeka ngezindleko zawo zokuxhumana nyanga zonke.”
UDos Santos uthi la manani akamuva kumele anikeze amakhasimende ukuthula, aphinde awanikeze nenkululeko yokuxhumana ngendela athanda ngayo.
Amaminithi okufona angeke aze akaleleke ekufoneleni izinombolo zakwaCell C kuphela, kodwa ungakwazi ukufonela ngawo noma ngabe yiyiphi enye inkampani yomakhalekhukhwini.
Ngaphezu kwalokho, uCell C uzokwengeza ukungena mahhala kuFacebook. Uzophinde futhi ugcine neWhatsApp bundle ka-R12.
- Fin24


text:
Iphoyisa libelethise owesifazane ku-N2
2017-11-10 12:24
Cape Town - Amaphoyisa omgwaqo ahlangabezane nokungajwayelekile namuhla emgqwaqeni.
La maphoyisa aphuthume emgwaqeni ku-N2 ngakuJakes Gerwel Drive, eKapa, lapho obekume khona imoto, ezitshela ukuthi ayokwenza umsebenzi wawo owejwayelekile.
Afike kule ndawo athola owesifazane ozithwele esemotweni esesikwa.
OLUNYE UDABA:Iphoyisa libelethise owesifazane kuqhubeka umbhikisho
Kulesi sigameko kubonakale iphoyisa lomgwaqo u-Amanda Fojo, eselaphenduka iqhawekazi ngokubelethisa abesifazane.
UFojo ubebhalela umshayeli wetekisi ithikithi ngesikhathi sebhizi yasekuseni ngesikhathi emiswa ngomunye wabashayeli obecela usizo ngokuphuthumisa owesifazane okhulelwe esibhedlela.
UFojo osemnkantshubomvu ngokubelethisa, uthi ukwazile ukubona ukuthi lo wesifazane angeke asafika esibhedlela ngesikhathi.
"Ngesikhathi ngibuka lo wesifazane ngibonile ukuthi uyasikwa futhi uqale ukuba sezinhlungwini ngezithuba zabo-03:00. Ngikwazile ukubona ukuthi angabeletha noma yinini ngase nginquma ukumsiza."
- EWN
- News24


text:
Uthi waphenduka uhlanya encishwa ucansi unkosikazi
2014-10-23 10:02
Bulawayo - Owesilisa wakwaBulawayo, eZimbabwe, uthi uyomkhohlwa esengene egodini unkosikazi wakhe weminyaka owanquma ukumncisha ucansi iminyaka emihlanu.
URoberto Moyo udalulele inkantolo ukuthi kukhona isikhathi la aze agula khona ngekhanda wangeniswa esibhedlela ngenxa “yokulanjiswa” ngunkosikazi wakhe ngezidlo zasekamalweni, kubika i-myzimbabwe.
UMoyo uthi into eyayibuhlungu kakhulu ukuthi unkosikazi wakhe, uLeandy Moyo, wayemncisha ucansi ekubeni ephoqelela ukuthi balale embhedeni owodwa, ngengubo eyodwa.
OLUNYE UDABA: Ucela usizo ohlale ehalela ucansi
Uthi odokotela bamyalela ukuthi ahlukanise nonkosikazi wakhe ngoba uzogcina embulele.
UMoyo ubelandisa ngalolu daba eNkantolo yesiFunda yakwaBulawayo lapho efake khona isivimbezelo sokuthi unkosikazi wakhe angasondeli kuye ngoba umephula umoya futhi uyamhlukumeza ngokwenyama ngokungafuni ukumnikeza “isithelo”.
Kuthiwa unkosikazi uthi umjezisela izono zakhe zakudala.
Icala libe seliyachithwa kwathiwa abukho ubufakazi bokuthi ummangali wahlukunyezwa.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Isihogo singesamaKristu
2014-12-18 17:31
Sibongiseni iNtshebe Shangase
Durban - Uthi lo mfundisi oshumayelayo “uma niqhubeka nokudla isono sakulo mhlaba, sibekiwe isihogo ngomhla wokuphela lapho uyokusha emlilweni nguna phakade, kodwa uma wamukela uJesu njengomsindisi nomphelelisi wempilo yakho uyakuya ezulwini lapho kunenjabulo nendumiso enguna phakade”…
Sengiyazibuza-ke mina njengeNtshebe, kazi uyazizwa kahle ukuthi uthini lo mfundisi?
Asiqaleni la, uma amaKristu ecabanga ukuthi inkolo yawo esuselwe emfundisweni kaJesu yiyo kuphela esiholela eZulwini, asivumelane nanokuthi yiyo futhi esiholela esihogweni.
Loko ngikushiso ukuthi ezinye izinkolo zezizwe eziningi azinaso isihogo, isihogo sakhelwe amaKristu aphambukile ebuKristwini bawo hhayi abantu bonke abangesiwo amaKristu.
Kubiza ukuthi ngibe umKristu kuqala ukwamukela umbono weZulu nesihogo. Ngale kwaloko angihlangani nesihogo uma ngingesiyena umKristu.
Ngokwezibalo zezinkolo emhlabeni jikelele kweziyishumi ezilandelwa kakhulu ngokokulandelana kwazo eyobuKristu iyona ezihola phambili kuze eyobuSulumane kuze eyobuHindu kuze eyobu-Buddhism bese kugcina ebizwa ngeSikhism.
Zonke lezinkolo zinamandla kakhulu kanti noNkulunkulu zimchaza ngezindlela ezihlukile. NgokwamaKristu zonke lezinkolo ziya esihogweni ngoba aziyingeni ekaJesu…kwahleni bo!
Ukuze kube yingxenye yabantu abazoya esihogweni kumele ube ulikhethile ibandla ozolilandela elinesihogo ezimfundisweni zalo kungenjalo angeke uye esihogweni uma ungazihlanganisile nhlobo naso.
Isihogo esawo amaKristu aphambukile okholweni lwawo, mina njengoba ngingasonti ndawo angihlangene noJesu neZulu nasihogo. Kubiza ukuthi ube yikholwa, hhayi noma liphi nje kepha umKristu ukuze uye esihogweni noma eZulwini.
Nale yenguna phakade iyangidida mina kodwa ngiyazi bazothi ngenziwa yintshebe kanti cha-bo. Uma umvuzo wokukholwa enkolweni yobuKristu ukuyohlala nje kudunyiswe uJehova kuze kube phakade ngakolunye uhlangothi kunabantu abashayo esihogweni nguna-phakade…aykhona! Ngingalunga isonto lokuqala kusha indumiso, inyanga ngingayiqeda ngingasafuni lutho, unyaka ngingabe sengifile (kodwa kuthiwa akufiwa), iminyaka embalwa ngingacela ikhefu noma kengiyolunguza esihogweni ukuthi zikhiphani…hha! Ngethi kunzima amahora amabili nje enkonzweni yangesonto.
Lento yenguna phakade angiyizwa kahle ukuthi ichaza ukuthini yize iye itolikwe ngokuthi umshayushile ongenamkhawuko. Izulu nesihogo yizindawo ezisungulwe umuntu (human being) ngenkathi edidiyela inkolo. Ngikhule ngazi kakhulu inkolo yobuKristu nokuyiyo evama ukukhuluma lendaba yezulu nesihogo.
Uma ngikhula ngokomqondo ngiye ngabona ukuthi kukhona nezinye izinkolo ngaphandle kobuKristu.
Ungaxhumana noSibongiseni ku-sbmvula@gmail.com
Disclaimer:INews24 iqhakambisa ukukhuluma ngokukhululeka nokuzwakaliswa kwemibono
eyahlukene. Lokho kuchaza ukuthi imibono yababhali bezingosi eshicilelwe
kuNews24, akuyona imibono yeNews24.
– "Like"
ikhasi lethu ku-Facebook uze ukwazi ukujoyina inkulumo ngolimi lwakho.
– Landela
IzindabaNews24 kuTwitter (@IzindabaNews24).
- News 24


text:
Kuthunjwe abantu esibhedlela eThekwini
2012-04-27 10:33
Durban - Sekuthunyelwe inqwaba yamaphoyisa esibhedlela eWestville eThekwini kulandela imibiko engakaqinisekiswa ethi kuthunjwe abesifazane ababili ngaphakathi ekhishini esibhedlela.
Abezindaba abasendaweni yesehlakalo bathi amaphoyisa ami ngomumo azama ukungenelela ekusizeni abesifazane abathunjwe ngumlisa mumbe.
Kuthiwa oyedwa walaba besifazane usethole ukulimala.
Umthumbi kusolakala ukuthi yindoda eke yalashwa kusona lesi sibhedlela.
Kuthiwa udokotela obekhona kwenzeka isehlakalo ukhe phansi.
Okwamanje amaphoyisa kanjalo nabezimo eziphuthumayo bebengakaqinisekisi lutho.
– "Like" ikhasi lethu ku-Facebook uze ukwazi ukujoyina inkulumo
ngolimi lwakho.
– Landela IzindabaNews24 kuTwitter (@IzindabaNews24).